Швейцария музлатилган пулларни Ўзбекистонга қайтарадими?\n29 ноябр 2020, Тошкент вақти: 03:33\nфеврал 21, 2014\nШвейцария прокуратураси олиб бораëтган "ўзбеклар иши" доирасида музлатилган пулларнинг 600 миллион Швейцария франкидан иборат экани айтилмоқда.\nЎзбекистон Бош прокуратураси 17 февраль куни президентнинг тўнғич қизи Гулнора Каримованинг яқинларидан 10 нафар шахсга нисбатан коррупция ва оғир иқтисодий жиноятлар юзасидан жиноят иши очди. Тўнғич қизнинг фуқаровий эри Рустам Мадумаров¸ унинг шахсий котибаси Гаяне Авакян ва мода лойиҳалари бошқарувчиси Екатерина Клюевалар Швейцария¸ Швеция ва Францияда бораëтган жиноят ишлари фигурантлари ҳам. Айни шахсларнинг айни айблар билан Ўзбекистонда ҳам қарийб икки йил ўтиб терговга тортилиши аксар кузатувчиларда бу жараëннинг Европадаги мазкур шахслар номидаги пул ва кўчмас мулкларни тошкентдагиларга қайтариш уриниши сифатида баҳоланмоқда.\nБу тахминларда қанчалик жон бор? Ўзбекистон ҳукуматининг швед¸ швейцар ва француз (жами 10 Европа давлати) прокурорлари томонидан коррупция ва пул ювиш шубҳаси остига олинган бойликларни мамлакатга қайтариш имкони қандай? Бу пул ва бойликларнинг¸ ҳозирча¸ ҳеч қаерда жиноят ишига тортилгани расман очиқланмаган асл эгаси деб кўрилаëтган Гулнора Каримовага қайтарилиш имкони қанча?\nШу каби саволлар билан Озодлик мухбири Швейцария банкларига қўйилаëтган ноқонуний пуллар тақдирини йиллардан бери кузатиб келаëтган швейцариялик мутахассисга мурожаат қилди.\nOlivier Longchamp Швейцариядаги корпорациялар¸ банк ва ҳукумат агентликлари фаолиятини мониторинг қилувчи 20 мингдан ошиқ мутахассисни бирлаштирган Берн декларацияси деб аталган мустақил ноҳукумат ташкилотининг айнан реституция масалалари бўйича эксперти.\nШвейцария банкларида очилган ўнлаб¸ балки юзлаб шахсий ҳисобларга қўйилган Ўзбекистондан ўғирланган пулларнинг (айрим тахминларга кўра¸ музлатилган қисми 680 миллион доллардан иборат бу пуллар жами миқдори 12-15 миллиард долларгача бориши мумкин) мамлакатга қайтарилиш истиқболлари ҳақида гапирар экан Longchamp, бунинг узоқ йилларга чўзилиши мумкин мураккаб жараëн бўлишини таъкидлайди:\nOlivier Longchamp: Бу ерда икки нарсани бир-биридан ажратиб олишимиз зарур.\nБиринчиси¸ прокуратура олиб бораëтган тергов ва бу мураккаб юридик жараëндир. Швейцария прокурорлари терговга тортилган шахсларнинг банк ҳисобларидаги пуллари ноқонуний йўллар билан топилганини исбот қилиши лозим. Швейцария банк ҳисобларидаги пуллар ҳалоллиги шубҳа остига олинса, уларни вақтинча музлатиш бир масала¸ аммо уларни мусодара қилиш¸ иккинчи масала. Кимнингдир банк ҳисобидаги пулни мусодара қилиш учун Швейцария прокуратураси бу пулларнинг ноқонуний йўллар билан¸ масалан¸ коррупция¸ давлат бойликларини ўғирлаш орқали топилганини маҳкамада исбот қилиши шарт.\nБиз муҳокама қилаëтган вазиятда¸ Швейцария банкларига қўйилган пуллар Ўзбекистондан келган ва агар улар ноқонуний йўл билан топилган бўлса¸ жиноят Швейцариядан ташқарида¸ яъни Ўзбекистон ҳудудида содир этилган. Бу ҳолатда швейцар прокурорлари хорижий ҳудудда содир этилган жиноятни исбот қилиш каби ўта оғир вазифа қаршисида қолади.\nОзодлик: 17 февраль куни Ўзбекистон Бош прокуратураси айнан Швейцария прокуратураси 2012 йил июлидан бери тергов амалиëтлари олиб бораëтган Ўзбекистон фуқароларига нисбатан жиноят иши очилганини эълон қилди. Бу шахсларга ўта оғир иқтисодий ва молиявий жиноят содир этганлик¸ хусусан¸ сохта молиявий тизимлар орқали Ўзбекистон ҳукумати ва йирик корхоналарига қарашли катта миқдордаги пулларни ўзлаштириб¸ уларни хорижга олиб чиқиш айби қўйилмоқда. Ўзбек прокурорларининг бу тергови Рустам Мадумаров¸ Гаяне Авакян ва Екатерина Клюева каби айбланувчиларнинг Швейцария банкларидаги музлатилган пулларини мусодара қилишга ëрдам берадими?\n- Албатта¸ ëрдам беради. Чунки Швейцария прокурорлари музлатилган пулларни мусодара қилиш учун уларнинг асл бошдан ҳаром пул экани¸ турли схемалар воситасида ювилиб Швейцария банкларига келиб тушганини исбот қилиши керак. Бу иш қилингандан кейингина¸ жараëннинг учинчи босқичи бошланади – мусодара қилинган бу пуллар кимга ва қайси шартлар билан реституция қилинади¸ яъни қайтарилади. Ўзбекистон Бош прокуратураси Швейцариядаги тергов фигуранти бўлган шахслар устидан бошлаган жиноят ишида айбланувчилар пулларининг ноқонуний топилганини исботласа ва бу далил-исботларни Швейцариядаги ҳамкасбларига тақдим этса¸ бу ҳужжатлар музлатилган пулларнинг мусодара этилишига асос бўлиши мумкин.\nОзодлик: Демак сиз¸ Ўзбекистон Бош прокуратурасининг Мадумаров¸ Авакян ва Клюева каби жами 10 шахсга жиноят иш очиши остидаги асл мақсад бу шахслар номига Швейцария (ва бошқа Европа ) банкларида очилган ҳисоблардаги қарийб 700 миллион АҚШ доллари миқдоридаги музлатилган пулни Ўзбекистонга қайтариш эканига ишонасиз?\n- Албатта¸ мақсад пулларни Ўзбекистонга қайтариш эканига ишониш қийин эмас. Тошкентдагилар бу шахсларнинг Швейцарияда музлатилган пулларини қайтариб олишнинг ягона йўли уларнинг ноқонуний эканини швейцар ҳуқуқ тизимларига исботлаш эканини тушунди ва шу боис Ўзбекистонда ҳам уларга жиноят ишлари очилди. Аммо бу жараëн улар ўйлаганчалик осон бўлмайди. “Музлатилган пулларни биз берган исбот-далиллар асосида дарров мусодара қилингу уларни дарров яна ўғирлаган шахсларнинг ўзгинаси ëки яқинлари ҳисобига қайтариб юборинг”¸ деган ҳийла бу ерда ўтмайди. Бу пуллар Ўзбекистон прокуратураси тақдим этадиган ҳужжатлар асосида мусодара қилинган тақдирда¸ уларни кимга¸ қачон ва қайси шартлар асосида қайтариш юзасидан қарор бериш Швейцария тизимлари ваколатидадир ва улар бу ишда ниҳоятда эҳтиëткор бўлишлари лозим. Билишимча¸ улар бу жараëндаги хатарлардан¸ яъни музлатиб¸ мусодара қилинган пулларнинг яна айнан ўғриларнинг ўзига қайтариш эҳтимоли кучлилигидан хабардорлар. Швейцария ҳукумати кейинги йиллар давомида ўнлаб бундай реституция сўрови юзасидан қарор берди ва йўл қўйган хатоларидан ўрганди¸ деб ўйлайман.\nОзодлик: Агар Швейцарияда музлатилган “ўзбек пуллари”ни қайтаришнинг ягона йўли уларнинг ноқонуний эканини исботлаш бўлса¸ Ўзбекистон прокуратураси Швейцариядаги ўз ҳамкасбларини бунга ишонтириш учун қандай ҳужжат-далиллар тақдим этишлари керак бўлади?\n- Биринчидан¸ улар пулларнинг бирламчи манбасини¸ айнан қаердан олинганини кўрсатишлари лозим. Иккинчидан¸ бу пулларнинг жиноий амалиëтлар орқали ўзлаштирилганини исботлашлари ва бу усулларни тасдиқловчи ҳужжатларни тақдим этишлари керак. Швейцария солиқдан яширилган пулларни жиноят деб тан олмайди. Шунинг учун ўзбек прокурорлари бундан жиддийроқ далилларни кўрсатиши лозим. Масалан¸ бунча миқдордаги пул фалон куни¸ фалон шахс ëки ширкатга бозордаги фалон имтиëзни қўлга киритиш учун тўланган пора¸ ëхуд хизмат ҳаққи деб кўрсатилган мана бунча пул аслида фалон давлат тендерида ютиб чиқиш учун фалончи шахсга берилган откат¸ деган нарсани аниқ исботлаш керак бўлади. Ўзбекистон прокуратураси баҳс бораëтган пулларнинг келиб чиқиш жойи аввал бошдан жиноий эканини исботлай олса¸ бу пуллар дарҳол мусодара қилинади. Аммо мусодара қилиниши билан бу пуллар Ўзбекистон эмас¸ балки Швейцария ихтиëрига ўтади. Швейцария ҳукумати эса пулларни дарҳол Ўзбекистон ҳукуматига бериб қўймайди. Реституция¸ яъни ўғирланган пулларни асл эгасига қайтариш узоқ давом этадиган юридик эмас¸ балки сиëсий жараëндир. Ўзбекистон ҳуқуқ тизимлари швейцариялик ҳамкасбларига бу пуллар жиноий эканини исботлашга ëрдам берган тақдирда ҳам¸ улар бу пулларга қўл узата олишини англатмайди.\nОзодлик: Пулларнинг Ўзбекистонга қайтарилиш-қайтарилмаслиги бўйича сўнгги қарорни Швейцарияда ким беради?\n- Федерал даражада¸ яъни Швейцария ҳукумати беради бу қарорни. Реституция жараëни ҳам ҳар хил бўлиши мумкин. Кейинги йилларда кўп қўлланиладиган усуллардан бири¸ пул ўғирланган бирламчи мамлакат¸ биз муҳокама қилаëтган ишда¸ Ўзбекистон билан дипломатик келишувга эришиш бўлади. Бундан ташқари¸ пуллар ўз ҳудудида амалга оширилган жиноят асосида Швейцарияга олиб келинганини иддао қилувчи ҳукуматлар кенг кўламли халқаро қонунчилик асосида ҳам улар қайтарилишини талаб этиши мумкин. Шундай асослардан бири¸ 2003 йилда Мексикада имзоланган БМТ нинг Коррупцияга қарши Мерида конвенциясидир. Тахминимча¸ Ўзбекистон ҳукумати масалани икки томонлама келишув асосида ҳал этишга уринади ва бу мустақил жамоатчиликни хавотирга солмай қўймайди.\nОзодлик: Ўзбекистондаги бошқарув тузуми табиати¸ хусусан¸ ҳуқуқ-тартибот идораларининг иш услуби халқаро майдонда кескин танқидга учраб келмоқда ва бу вазиятдан Швейцария ҳукумати¸ хусусан Ўзбекистон билан ишловчи дипломатларнинг хабари йўқ деб айта олмаймиз. Бошқа томондан¸ Ўзбекистон ҳукумати халқаро майдонда расман тан олинган ва халқаро қоидаларга кўра¸ дунëнинг исталган ҳукумати расмий Тошкент билан ишлаш¸ ҳамкорлик қилиш мажбуриятида. Мухолифларга кўра¸ Швейцария банкларидаги пуллар аслида Мадумаров¸ Авакян каби шахслар эмас¸ балки президентнинг қизи Гулнора Каримова¸ қисқаси, биринчи оилага қарашли. Бу пулларни Ўзбекистон ҳукуматига қайтариш¸ танқидчиларга кўра¸ пулни яна ўғрининг ўзига қайтариш бўлади. Бундай қалтис вазиятда Швейцария ҳукумати қандай йўл тутади¸ деб ўйлайсиз?\n- Албатта¸ вазиятнинг нозик ва қалтис экани аëн ва шу боис биз каби мустақил гуруҳлар Швейцария ҳукуматини пулларни айнан асосий ўғриларга қайтаришдан сақлашга ҳаракат қиламиз. Бу тортишувда Швейцария ҳукумати “биз халқаро қонунларга бўйсунишга мажбурмиз ва расман эътироф этилган ҳар қандай ҳукумат билан ишлаш ана шу халқаро қонунларда белгилаб қўйилган”¸ деган аргументни келтиради. Афсуски¸ бу жуда кучли аргумент ва бизга ëқиш-ëқмаслигидан қатъий назар¸ халқаро муносабатлар шунинг устига қурилган.\nОзодлик: Швейцария банкларида музлатилган пуллар¸ муҳрланган қимматбаҳо уйларнинг асл эгаси¸ жиддий иддоаларга кўра¸ Ўзбекистон президентининг тўнғич қизи Гулнора Каримовадир. Ўзбек мухолифати ва кўплаб мустақил таҳлилчилар¸ Ўзбекистон прокуратураси “а-ля Швейцария” руҳида бошлаган жиноий ишларнинг бош мақсади Гулноранинг пулларини унинг ўзи¸ ëки биринчи оилага қайтариб олиш¸ деган тахминни илгари суришмоқда. Аммо ҳозирча на Европада бораëтган ва на Ўзбекистонда очилган жиноят ишларида Каримованинг бевосита айбланувчи эканини тасдиқловчи расмий маълумот йўқ. Музлатилган пуллар тақдирини ҳал этишда уларнинг Гулнораники эканлигини истботлаш қанчалик муҳим? Швейцария маҳкамаси ëки ҳукумати халқаро матбуотда кенг ëйилган бу шубҳалар тасдиқланиши ëки тарқатилишини талаб қиладими?\n- Швейцария¸ қолаверса¸ бошқа Европа давлатларида бу хусусда очилган жиноят ишлари¸ тергов манфаати боис¸ жамоатчиликдан сир тутилмоқда ва шу боис¸ Гулноранинг қайси давлатда бевосита гумонланувчи ëки айбланувчи эканини аниқ билмаймиз. Аммо Гаяне Авакян каби Ўзбекистон¸ қолаверса¸ Швеция ва Швейцария прокуратураси жиддий айблар қўйган шахс иши маҳкамага олиб келинар экан¸ ҳакамда жиддий саволлар туғдириши аниқ. “Қандай қилиб 23 яшар қиз номига очилган банк ҳисобига ярим миллиард доллар пул келиб тушди? Бу ëшгина қиз бу пулни қаердан¸ қандай топди? Бу пуллар унинг ўзиникими¸ ëки бошқа¸ қудратлироқ шахсларга қарашлими” деган саволлар шулардан айримлари¸ холос. Бу саволларга ойдинлик киритиш учун швейцар ҳаками бевосита Авакяннинг ўзини сўроқ қилиши керак бўлади. Фақат угина бу пулларнинг асл эгаси ким¸ деган саволга ойдинлик киритиши¸ ëки киритмаслиги мумкин. Лекин легал жараëнда бу пулларнинг айнан кимкини эканидан кўра¸ уларнинг ноқонуний¸ ҳаром пуллар эканини исботлаш муҳимроқдир¸ аниқроғи¸ энг муҳимдир.\nОзодлик: Ўзбекистон прокуратураси¸ энг юқори даражада қарор берилса¸ Швейцария банкларидаги пулларнинг қачон¸ қандай топилгани ва қайси йўллар билан Швейцариядаги ҳисоб рақамларига келиб тушганини тасдиқловчи далил-исботларни осонликча тақдим этиши мумкин. Бундай далиллар¸ ëхуд компроматнинг МХХ ëки прокуратура ғаладонида йиллардан бери тўпланиб ëтганига оид тахминлар бор. Қолаверса¸ ҳуқуқ фаоллари¸ Мадумаров¸ Авакян¸ Клюева каби айбланувчилар¸ босим¸ балки қийноқ остида¸ ҳамма айбга иқрор бўлиб¸ ўзбек томони истаëтган далил-исботларни ўзлари тақдим этишлари ҳақида хавотир билдирмоқда. Бундай вазиятда¸ дейлик¸ Швейцариядаги пуллар гўë Мадумаров¸ Авакян¸ Клюевалар ҳисобидан мусодара қилиниб¸ Ўзбекистонга қайтарилади. Ўзбекистонга қайтарилди дегани эса¸ уларнинг асл эгаси¸ тахминларга кўра¸ Гулнора Каримова¸ëки биринчи оилага қайтарилгани демакдир¸ дейишмоқда мухолифат ва ҳуқуқ фаоллари. Швейцария қайтарадиган пуллар (агар қайтарилса) Каримованинг¸ дейлик¸ Аргентинадаги банк ҳисобларига бориб ўтирмаслигини ким¸ қандай назорат қилиши мумкин?\n- Бу масъулият¸ Швейцария ҳукумати зиммасига тушади. Уларда реституция қилинадиган пулларнинг қаерга кетишини кузатиш¸ уларнинг нималарга сарфланишини белгилаш ваколати бор. Албатта¸ бу пулларнинг яна айланиб асл ўғрилар чўнтагига бориб тушиш таҳликаси¸ ҳамиша мавжуд ва ўтмишда бунга кўп гувоҳ бўлдик. Айни пайтда¸ бунинг тескарисини кўрсатувчи мисоллар ҳам бор. Биз каби гуруҳлар¸ пулларнинг ўғрилар чўнтагига қайтмаслигини имкон қадар кафолатлашга ҳаракат қиламиз. Аммо бу осон иш эмас.\nОзодлик "Швейцария музлатилган пулларни Ўзбекистонга қайтарадими?" деган савол билан бошқа мустақил мутахассисларга ҳам мурожаат қилди ва улар жавоблари билан сайтимизда яқин кунларда таништиришда давом этамиз...\nШарҳларни кўринг (18)\nГулнора Каримовага яқин 10 шахсга нисбатан янада оғирроқ айблар қўйилди\nТошкентда Гулнора Каримованинг уйи тинтилди\nТошкент қидираётган француз Москвада ушланди\nЎзбекистонда Coca-cola ширкатининг икки бошқарувчиси қамоққа олинган\nGKнинг шов-шувли твитлари: Live blog-2\nИсроил фуқароси Гулнора Каримова устидан Швейцария прокурорига арз қилди\n"Г. Каримова вилласидан топилган санъат асарлари халққа қайтарилиши керак"\nГулнора Каримова уюшган жиноятчилик ва коррупция бўйича “Йил одами” деб топилди


Моуриньо Европа Суперлигаси туфайли ишсиз қолди | Qalampir.uz\nМоуриньо Европа Суперлигаси туфайли ишсиз қолди\nОлам\t19 Апрель 15:41 8229\n“Тоттенхем” клуби раҳбарияти жамоа бош мураббийи Жозе Моуриньони вазифасидан озод қилди. Бу хақда “The Athletic” хабар қилди.\nМаълумотларга кўра, Жозе Моуриньо “Тоттенхем”нинг Европа Суперлигасига кўшилиши ҳақидаги хабарлардан сўнг клуб футболчиларига машғулот ўтишдан бош тортган. Шундан сўнг, клуб раҳбарияти мураббийни ишдан бўшатди.\nШартномага кўра, клуб Жозени муддатидан илгари вазифасидан озод қилгани боис, шартномани бузган ҳисобланади ва мураббийга 30 миллион фунт-стерлинг миқдорида товон тўлайди. 58 ёшли мураббийнинг шартномаси 2022/2023 йилги мавсумда якунига етиши керак эди.\nАввал хабар берганимиздек, Европанинг TOP-15 футбол клуби янги чемпионат – Европа Суперлигаси ташкил этилганини эълон қилди.\nЯнги чемпионат турли баҳс-мулоҳазаларга сабаб бўлмоқда. Хусусан, FIFA кеча ташкил этилган Европа Суперлигаси ҳақида муносабат билдирди.\n“Жаҳон миқёсида футболни ривожлантириш FIFA’нинг асосий вазифасидир. Низомга мувофиқ, ҳар қандай миллий, минтақавий ва глобал миқёсдаги футбол турнирлари ҳар доим молиявий тақсимотнинг асосий тамойилларини акс эттириши керак. FIFA халқаро футбол тузилмаларидан ташқаридаги Суперлигага норозилигини билдиради. FIFA доим жаҳон футболидаги бирдамликни қўллаб-қувватлайди ва қизғин муҳокамаларда иштирок этаётган томонларни мувозанатли мулоқотга чорлайди”, дейилади ташкилот баёнотида.\nКўплаб нашрларда айтилишича, клублар Европа Суперлигасида иштирок этишга рози бўлаётгани молиявий сабабга бориб тақалади. Манбага кўра, Суперлигага қўшилишга рози бўлган жамоаларнинг ҳар бири 425 миллион доллар олади. Шунчаки Лигага қўшилиш таклифини қабул қилганлик учун...\nСуперлига йилига тахминан 4 миллиард евро фойда қилиши тахмин қилиняпти. Бу дегани жамоалар мусобақадаги иштирокидан келиб чиққан ҳолда ўртача 264 миллион евро ишлаб олиши мумкин. Солиштириш учун “Ливерпуль” 2018-2019 йилги мавсум Чемпионлар Лигаси ғолиблигидан 111 миллион евро олганди.\n14 Октябрь 18:54 31414\n14 Октябрь 17:48 30243\n13 Октябрь 23:05 29393\n15 Октябрь 12:14 23042


Аҳоли томорқа хўжаликларида маккажўхорини асосий экин сифатида етиштириш бўйича тавсиялар - Ўзбекистон Республикаси Қишлоқ хўжалиги вазирлиги\nАҳоли томорқа хўжаликларида маккажўхорини асосий экин сифатида етиштириш бўйича тавсиялар\nЭкиш учун тавсия этиладиган маккажўхори дурагайлари: ўртапишар Ўзбекистон–420 ВЛ, Ўзбекистон–601 ЕСВ, эрта-ўртапишар Қорасув–350 АМВ, Ўзбекистон–300 МВ.\nУруғ танлаш ва экишга тайёрлаш. Экиладиган маккажўхори уруғи тоза, юқори унувчан, касаллик юқмаган, ўртача катталикда, бутун (синмаган), вазндор, текис (зарарланмаган) бўлиши зарур. Уруғлар бошқа ўсимликлар уруғлари ва аралашмаларидан тозаланади. Уруғлик экиш олдидан илмилиқ сувда 10–12 соат ивитиб қўйилади.\nЕр тайёрлаш. Ерни экишга тайёрлаш ишлари ўтмишдош ўсимликлар қолдиқларини тозалашдан бошланади. 1 сотихга 250–300 кг (10 сотихга 2,5–3 т) тоза, чириган гўнг солинади ва камида 18–20 см чуқурликда юмшатилиб, йирик кесаклар майдаланади ва ер текисланади.\nЭкиш муддати. Маккажўхори уруғини жанубий вилоятлар учун март ойининг III, апрель ойининг I ўн кунлиги, марказий минтақада жойлашган ва Фарғона водийси вилоятлари учун апрель ойининг I–II ўн кунлиги, шимолий минтақалар учун апрелнинг III ва май ойининг I ўн кунлигида экиш мақбул муддат ҳисобланади.\nЭкиш схемаси ва меъёри. Уруғ 60×24×1 (60 см – қатор орасининг кенглиги, 24 см – уялар ораси, 1 дона – уядаги уруғ сони), 70×20×1, 90×16×1 схемаларда унувчанлиги ва уруғ тозалигига қараб сотихига 220–250 граммдан (10 сотихга 2,2–2,5 кг) меъёрда экилади.\nПарваришлаш. Маккажўхори биринчи марта биринчи ўғитлашдан сўнг, иккинчи марта иккинчи ўғитлашдан сўнг, учинчи марта султонлар чиқариб, гуллаш даври бошланганда, тўртинчи марта эса доннинг сут-мум пишиш даврида суғорилади. Агар ер қумлоқ бўлса, тупроқ ва ўсимликнинг ҳолатига қараб қўшимча суғорилади.\nКасаллик ва зараркунандаларга қарши курашиш. Зарур бўлганда маккажўхорининг асосий зараркунандаларига қарши курашда бракон ва трихограмалар қўлланилади. Касаллик ва зараркунандалар турига қараб Витавакс 200 ФФ, Каратэ, Байлетон каби кимёвий воситалардан фойдаланилади. Сўта донлари сут-мум пишишга кирганда, кўсак қуртига қарши Трихограмма ва Габробракон капалакларидан фойдаланилади. Ўсимликда 6–8 барг ҳосил бўлганда тушадиган кўсак қуртига қарши кимёвий курашда Карате ва Энжио эритмалари ишлатилади. Бегона ўтларни йўқотиш учун қўлда чопиқ ишлари амалга оширилади.


“Бобомуродга озодлик” « Ўзбекистон Халқ Ҳаракати\n29 December 2017 - 21:08\nАссалому алайкум. Жума муборак!\nБугун жума шайтон илғолмайдиган кун туш кўрдим.\nТушимда: Андижон фахрийларининг Бобур майдонидаги қатлиоми юз берган жойнинг рўпарасидаги кинотеатр ва ёнидаги Андижон меҳмонхонасини видеога олаябман ва гапираябман: “..мана бу кинохона девори, буниси меҳмонхона девори. Ўқлар шу ердан отилган. Ўзим ўша пайт бу жойда бўлмасам ҳам, Жиноят қандай содир бўлганига ақлим етади”, деябман.\nАжойибки, бу икки иншоатни ҳам фақат энг остки деворинигина кўрсатаябман. Яъни на кинохона ва на меҳмонхонани фасадини-ўзини суратини кўрмадим ва кўрсатмадим ҳам.\nДевор ўша анча аввал вақтдаги эски сариқ рангдаги оҳакли уқаланаётган сувоқ эди.\nЭрталаб турдим ва бу тушни эсладим. Аммо бу туш нега менга келди, мен у пайт ҳукумат қилмишларини эсламагандим.\nХўш Аллоҳ менга нимани билдирди?\nСўнг ФБ даги Султон Бурхоновнинг “Куни кеча Сурат Икромов журналист Бобомурод Абдуллаевнинг ўз адвокати ёрдамидан воз кечганини хабар қилди. Кўпчилик ҳалиям президентнинг мурожаатидан сармаст бўлиб бу воқеага ўз фикрини билдирмади, тузукроқ шарх ҳам ёзмади”, постини ўқидим.\nШундагина тушундимки, Бобомуродни якка ташлаб қўйиш ҳуддики; Андижон қатлиоми, ундаги шаҳид қилинганлар, бедарак кетганлар; бекорга жон беришмаганлиги, буни биз уларнинг руҳлари Ўзбекистон келажаги халқ озодлиги йўлидаги ҳаракатлари қаторида тик турганлигини ва сир очилишини кутётганликларини; бандалар жонларини сўраб олувчи Зот эса, эндиликда гўёки тергай бошлагандай кўринди.\nЎқувчилар! Тушимдаги кинохона, меҳмонхона ва яна Навоий театрини, фасадини менга ва сизларга кўрсатилмагани шуни исботики; ўша пайтдаги ҳукумат телевидениясидаги шу уч иншаотни томига гўёки Акромийлар ўша ерга жойлашишиб ўқ узишган ёки шулар ўша жойларни ўт қўйиб портлатишган қилиб намойиш қилганди.\nБиз шуни таъкидлаймизки: Йўқ бундай бўлмаган. Мободо халқ қурол олган бўлсада, улар ўзлари ва бошқа ҳукуматдан ёрдам сўраб чиққан фахрий ва истироҳат боғига бола айлантирган чиқишган ёшларни химоясида ушлашган.\nТўғри улар Андижон хокимиятига харомхўр прокурорни жазолашлари учун топширмоқчи бўлишган кўринади. Аммо Каримовнинг шавқатсизлиги дунё ҳамжиҳатини ҳам ханг-манг ахволга солиб юборганди. У ўзининг қуроли кучини етказиб келиб, комисарга ҳеч қандай диалогга кирмасликни уқтирган.\nМен ўзим Қирғизистонда туриб радиода бу қўмондонни манави сўзларини эшитдим: “..хей бола (қурол ушлаганларнинг бири билан гаплашмоқда) хей бола ёмон бўлади… сенларга автобус берамиз, хамманг бола чақанг билан ўтиришгинда, юртдан ўзларинг ҳохлашган томонга чиқиб кетиш…”, дейди.\nГўёки буларни омон қўйворадигандек. Булар кимки; юртдан ҳар кимни, бўлиб ҳам бир жамоат оилани ҳайдайди?! Шу дўқларни ҳамма эшитди.\nКаримов вертолётда Бобур майдонини кузатиб айланмоқда. У ҳам эшитди ва жараённи контрол қилмоқда. Содда халқ эса унга “отамиз ҳозир қўнади. Важларимизни айтамиз!? –дея кутиширди.\nЙўқ аримов пасткашлик йўлини тутди.\nТинчликда тўпланган оломонни пулемётларда “тўкишни” буюрди.\nАскарларга нима бўлувди? Нима улар ўз ота ва момоларини отаётганликларига ақллари етмадими? Менимча улар ўзбек эмас, балки арман полкидан келтирилган қонхўрлар эди. Ёки наша илғатилган ғаламислар бўлганди.\nБиз ҳозирги Бобомуродни қамалиб, унга нисбатан қийнов қўлланаётганига юз фоиз инонамиз.\nБуни қаёрдан биламиз.\nҲудди ўша театр ва кинохоналарга отилган ўқлардан.\nУ Навоий ўзбек халқи донишманди, Бобур саркардаси майдони ва Андижон ўғлони Аббос Бакиров каби буюк ўзбек халқи юзига қараб, ўт отишганлигига ишорасидан англаб айтаябмиз.\nДўстларим ҳақиқатда мана бу киши ҳозир Бобомуродни озодлиги учун бизлар юриш қилмай қўйиб берсак таммом, ҳозирги янги президент ҳам: Халқ Андижонда ўз жанговор ”духи”дан ажраб қолган деб билади.\nШунда ҳар қайси энг актив яхшиларимизни олиб кетишаверишади. Шуни англангларки, ҳозирча янги президент унақанги қон тўкишга ҳадди сиғмайди. Чунки у ўзининг ҳўжайинини виски ичиб, иймонсиз ҳолида Яратувчисининг сўроғига рўбаро бўлгани ва ўзининг ҳам бошига золим тамғаси тушиб қолишидан жуда қўрқади.\nҲамда у халқ ва дунё жамоатчилигидан ҳам ҳозирча қўрқиб турибди.\nКелинглар юрт бўйича “БОБОМУРОДГА ОЗОДЛИК” транспаранти билан ҳокимият эшигига борайлик. АЛЛОҲ бирлашган ҳарактдаги бандаларига ЁР. Биссавоб.


Шавкат Мирзиёев Хива гилам комбинати фаолияти билан танишди - Халқ сўзи\n22:31 22 Сентябр 2021 Сиёсат\nПрезидент Шавкат Мирзиёев Хива гилам комбинати фаолияти билан танишди.\nКомбинатда 250 та иш ўрни яратилган. 2022 йилда учинчи босқич — акрил толасидан калава тайёрлаш лойиҳаси амалга оширилади. Натижада ишлаб чиқариш қуввати йилига 2,2 миллион квадрат метрга етади. Маҳсулотнинг 45 фоизи чет элга сотилиши, йиллик экспорт 5 миллион доллардан ошиши кутилмоқда.


"Нант" - ПСЖ: Матнли трансляция\nТеглар:Нант | ПСЖ | Лига 1\nФранция 1-дивизионининг 9-туридан ўрин олган "Нант" - ПСЖ беллашувини ушбу саҳифа орқали матнли трансляция орқали кузатиб боришингиз мумкин. Ўйиннинг энг хавфли вазиятларини ўтказиб юбормаслик учун саҳифани янгилаб туриш тавсия этилади.\nАндер Эррера 47'\nПабло Сарабия 88'\nСтадион: Stade de la Beaujoire 0 томошабин\nГООООООООООООЛЛЛЛЛЛЛЛЛЛЛЛЛЛЛ!!! Сарабиа ҳисобни йириклаштириб қўйди.\nЛюдовик Бла ўрнига Роли Перрейра майдонга тушмоқда.\nРуис-Атилнинг юришини ҳимоячилар тўхтатиб қолди.\nДагбанинг узатмаси ҳимоячилар томонидан қайтарилди.\nМбаппе ва Рафинья ўз ўринларини Курзава ва Фадигага бўшатиб беришмоқда.\nКоко ва Чиривеллу ўрнига Огустин, Туре майдонга тушмоқда.\nБамба пенальтини аниқ амалга ошира олмади. Ҳисоб қисқариши мумкин эди.\nКоко сариқ карточка ишлаб олди.\nГуйе ва Перрейра ўрнига Маркиньос ва Керер майдонга тушди.\nГОООООООООЛЛЛЛЛЛЛЛЛЛЛЛ!!! Мбаппе пенальтини аниқ амалга оширди.\nМбаппе пенальти ишламоқда ва уни ўзи амалга оширади.\nЗарбалар бўйича - 3:9.\nПСЖнинг стандартдан узатган тўпини ҳимоячилар қайтаришга эришди.\nМбаппенинг зарбасини Лафонт қайтариб қолди.\nБу галги бурчак зарбасини Мбаппе амалга оширди. Бефойда.\nРафинья бурчак зарбасидан кўнгилдагидек узатмани амалга ошира олмади.\nГООООООООООООЛЛЛЛЛЛЛЛЛЛЛЛЛЛЛ!!! Андер Эррера ҳисобни очди. Парижликларнинг кетма-кет ҳужумлари ниҳоят самара берди.\nМойзе Кин ўрнига Кайс-Атиль майдонга туширилди.\nМбаппенинг зарбаси дарвозанинг чап устуни ёнидан ўтиб кетди.\nТўп ҳамон парижликларда.\nКин офсайдда қолиб кетди.\nКоло-Муанининг жарима майдони ичидан берган зарбаси ноаниқ кетди.\nМойзе Кин ҳужумда фол ишлатди.\nЛюдовик Бла сариқ карточка ишлаб олди.\nБамба амалга оширган бурчак зарбаси ноаниқ йўналиш олди.\nБироз олдин тиббий ёрдам олган Симоннинг ўйинни давом эттира олмаслиги маълум бўлди. Унинг ўрнига Кадер Бамба майдонга тушди.\nПСЖ орқа чизиқда тўпни назорат қилмоқда.\nСимонга тиббий ёрдам кўрсатилмоқда.\n"Нант"нинг бурчак зарбаси бесамар кетди.\nТўп назорати - 24:76. ПСЖ фойдасига...\nБурчакдан узатилган тўпга ПСЖ футболчилари аниқ зарба йўллай олишмади.\nПСЖнинг ҳужумлари хавфли кўриниш ола бошлаяпти.\n"Нант"нинг хавфли қарши ҳужуми чиройли ва шу билан бирга ноаниқ узатма сабаб тўхтади.\n"Нант" ҳозирча кутишни маъқул кўряпти.\nҲужумга отланган Мбаппени фол ишлатиб тўхтитиб қолишди.\nАссалому алайкум, азиз футбол мухлислари. Франция 1-дивизиони 9-туридан ўрин олган "Нант" - ПСЖ учрашуви бошланиш арафасида. Ушбу баҳсни Абдулвосид Валихонов матнли трансляцияда эътиборингизга ҳавола этади.


Мазкур амалиётни давлат солиқ хизмати органларида мажбурий ҳисобга қўйиш тартиби ўрнатилди. Хўш, янги тартибнинг афзаллиги нимада?\nБиринчидан, кўчмас мулк ижара шартномаларини солиқ органларида ҳисобга қўйиш тизими соддалаштирилди. Энди давлат солиқ қўмитасининг my.soliq.uz электрон хизматлари порталидаги «Ижара шартномаларини ҳисобга олиш» интерактив хизмати орқали куннинг исталган вақтида ижара шартномасини солиқ органларида ҳисобга қўйиш мумкин. Яъни, ортиқча оворагарчиликсиз ва сарф-харажатсиз ҳамда узундан-узоқ навбатда туриш бўлмайди.\nИккинчи қулайлиги, жисмоний шахснинг доимий яшаш, юридик шахснинг давлат рўйхатидан ўтган жойидаги ҳамда ижарага берилаётган кўчмас мулк жойлашган манзил бўйича давлат солиқ инспекцияларига ташриф буюрган ҳолда ижарага берувчи ва олувчи ўртасида белгиланган шаклда тузилган ижара шартномасини тақдим этиш орқали амалга ошириш мумкин.\nИжара шартномаси ҳисобга қўйилгандан сўнг, ижарага берувчига шартнома ҳисобга қўйилгани тўғрисида «Билдиришнома» ва жорий йил учун ҳисобланган даромад солиғини тўлаш бўйича тўлов хабарномаси тақдим этилади. Натижада кўчмас мулкни ижарага беришдан олинган даромадлар бўйича дастлабки декларацияни тақдим этиш талаб этилмайди. Ҳозиргача Тошкент шаҳрида 20 минг нафардан ортиқ юридик ва жисмоний шахс ижара шартномаларини давлат солиқ хизмати органларида ҳисобга қўйди.\nКўпчиликни қизиқтирган саволлардан яна бири — янги тартиб жорий қилингунга қадар тузилган ижара шартномаларининг тақдири нима бўлади?\nТаъкидлаш жоизки, муддати тугамаган (мисол учун, 2018 йил 31 мартдан 2019 йилнинг 31 мартигача тузилган) ижара шартномалари амал қилиш муддатига қадар ўз кучини йўқотмайди ва уларни давлат солиқ хизмати органларида қайтадан рўйхатга қўйиш талаб этилмайди.\nШунингдек, ижара шартномаси бўйича олинган даромадларга ҳисобланган солиқнинг бир йиллиги олдиндан тўлаб қўйилган бўлса, (масалан, 2018 йил 31 мартдан 2019 йилнинг 31 мартига қадар солиқ тўланган) ижара шартномаси бўйича олинган даромадларга 2018 йилда 7,5 фоизда, 2019 йил 1 январдан 12 фоиздан солиқ ҳисобланади. Ижара шартномасини ҳисобга қўйиш учун солиқ органлари ҳеч қандай ҳақ олмайди.\nПрезидентимизнинг 2018 йил 26 декабрдаги «Ўзбекистон Республикасининг 2019 йилги асосий макроиқтисодий кўрсаткичлари прогнози ва Давлат бюджети параметрлари ҳамда 2020-2021 йилларга бюджет мўлжаллари тўғрисида»ги қарорига мувофиқ, Тошкент шаҳрида ижара миқдорининг энг кам меъёри 1 квадрат метр тураржой учун 10 000 сўм ва нотурар жойлар учун 20 000 сўм миқдорида белгиланган. Мисол учун: 50 квадрат метр уй-жой учун 1 ойга 500 минг cўм (50х10 000 сўм) шартнома тузилган. Шунда 500 минг сўмлик ижара учун ойига (500 000х12%= 60 000 ) 60 минг cўм даромад солиғи ҳисобланади.\nТошкент шаҳар давлат солиқ бошқармаси Жамоатчилик билан алоқалар ва ҳуқуқий ахборот шўъбаси


Бош саҳифа / Маданият / Миллий либослар намойишида 80 дан ортиқ мамлакатл...\nМиллий либослар намойишида 80 дан ортиқ мамлакатлар вакиллари иштирок этишди\nТошкентда «Ўзбекипаксаноат» уюшмаси табиий ипак матодан тайёрланган миллий либослар намойишини ўтказди\nУнда 80 дан ортиқ давлатдан мутахассислар, ипак етиштирувчилар, қайта ишловчилар, мода ва дизайн соҳаси вакиллари, талаба-ёшлар, мода ихлосмандлари иштирок этди.\nТаъкидлаш жоизки, жорий йилда пиллакорларимиз синов тариқасида икки марта ипак қурти уруғи парваришлаб, мўл ҳосил етиштирди. 13 минг тоннага яқин ипак хом ашёсининг қарийб 50 фоизи тизимдаги ўттиздан зиёд корхонада қайта ишланмоқда. Хом ашёнинг кўпайиши, албатта, уни қайта ишлашни ҳам талаб этади. Жорий йилда ип йигирув ва ипак мато ишлаб чиқаришга ихтисослашган қатор лойиҳалар амалга оширилмоқда. Сирдарё, Хоразм, Жиззах, Бухоро вилоятларида барпо этилаётган корхоналар шулар сирасидандир.\nАнжуманда тизимдаги корхоналарда ишлаб чиқарилган матолардан тайёрланган кўркам либослар омма эътиборига ҳавола этилди. Намойиш тўрт қисмдан иборат бўлиб, биринчи қисмда моделлар ҳаммабоп, кундалик либосларни намойиш қилган бўлса, иккинчисида оқшом либослари, учинчи ва тўртинчи қисмларда миллий ва замонавий услубда яратилган ранг-баранг кийимлар тақдим этилди.\n– Бу каби тадбирлар биз, дизайнерлар учун ўз устимизда ишлаш, янгиликка интилиш, либосларимиз намойиши имконини беради, – дейди дизайнер Лола Амилова. – Барча йўналишдаги кўйлаклар фақатгина ипак матодан ва миллий урф-одатларимизга мос тарзда тикилган.\nТабиий ипак матоли миллий либослар намойишида ўндан зиёд иқтидор эгалари ўзларининг замонавий ва энг сўнгги русумдаги муаллифлик тўпламлари билан қатнашди. Уларнинг либослари ёрқинлиги ва нозик услуби билан кўпчиликнинг эътиборини тортди.\n– Атлас, адрас, беқасам сингари ўзбек миллий матолари ҳақида кўп эшитганман, – дейди франциялик Виален Девелмор. – Ўзбекистон миллий матолар тайёрлаш, тўқимачилик борасида қадимий анъаналарга эга. Бугун ўзбек миллий либослари, уларнинг тарихи ва бугуни билан яқиндан танишдик.\nТадбир доирасида «Буюк ипак йўли» тарихига бағишланган театрлаштирилган саҳна кўриниши ҳам намойиш этилди.\nЎзбекистон композиторлик мактаби асосчиси туғилган кунининг 100-йиллигини нишонланмоқда


Аудиторлик фаолияти, Касаба уюшмалари куни ва тадбиркорлик | NORMA.UZ\nОлий Мажлис Қонунчилик палатасининг 10 ноябрь куни бўлиб ўтган навбатдаги мажлисида бешта қонун лойиҳаси муҳокама қилинди.\nДепутатлар «Норматив-ҳуқуқий ҳужжатлар тўғрисида»ги қонун лойиҳасини иккинчи ўқишда кўриб чиқдилар.\nҲужжат билан норматив-ҳуқуқий ҳужжат лойиҳаларини Ягона интерактив давлат хизматлари порталида муҳокама қилишнинг тартиби соддалаштирилди. НҲҲ лойиҳаларини келишиш тартиби белгиланди. Лойиҳа билан тартибга солиш таъсирини баҳолаш институти жорий қилинмоқда, бунда НҲҲни қабул қилишдан кутилаётган натижалар таҳлили, шу жумладан тахмин қилинаётган харажатларнинг кутилаётган натижаларга мутаносиблиги аниқлаштирилади. Ҳуқуқий эксперимент ўтказиш тушунчаси ва уни ўтказиш тартиби, шунингдек қонунлар ва қонуности ҳужжатларига қўйиладиган асосий талаблар ойдинлаштирилди.\n«Ўзбекистон Касаба уюшмалари кунини белгилаш тўғрисида»ги қонун лойиҳаси кўриб чиқилди.\nФедерация таркибида 32,8 минг бошланғич ташкилотларни бирлаштирувчи 14 тармоқ касаба уюшмалари мавжуд. Аъзоларнинг сони 5,5 миллионда ортиқ. Қонун лойиҳасида 11 ноябрь кунини Ўзбекистон касаба уюшмалари куни деб белгилаш таклиф қилинмоқда. Депутатлар мазкур ҳужжатнинг қабул қилиниши касаба уюшмалари ташкилотларини, энг аввало, маънавий қўллаб-қувватлаш, уларнинг янада самарали фаолият юритишини таъминлаш, ташкилот фидойи ходимларини рағбатлантиришга хизмат қилишини таъкидладилар.\nДепутатлар «Аудиторлик фаолияти тўғрисида»ги қонун лойиҳасини иккинчи ўқишда муҳокама қилдилар.\nҚонун лойиҳасида аудиторлик фаолиятини фақат аудитнинг халқаро стандартлари асосида амалга ошириш, аудиторлик текширувини ўтказиш ҳуқуқини берадиган тартибларни соддалаштириш кўзда тутилган. Аудиторларнинг самарали малака ошириш тизимини ташкил қилиш ҳам белгиланмоқда. Аудиторлик фаолиятини амалга ошириш учун қоғоз шаклдаги лицензия бериш тартибини бекор қилган ҳолда аудиторлар ва аудиторлик ташкилотларининг соддалаштирилган реестрини қўллаш тартиби белгиланмоқда.\nАудиторлик хизмати сифатини таъминлаш ва ошириб бориш мақсадида махсус ваколатли давлат органи аудиторларнинг республика жамоат бирлашмалари билан биргаликда, аудиторлик ташкилотларининг молия-хўжалик фаолиятига аралашмаган ҳолда, уларнинг иш сифатини ташқи назоратдан ўтказиб бориши белгиланмоқда. Аудиторлик ташкилотида аудиторларнинг энг кам сонини амалдаги 2 нафардан камида 4 нафарга ошириш назарда тутилмоқда.\nПарламент қуйи палатасининг мажлисида «Тадбиркорлик фаолияти эркинлигининг кафолатлари тўғрисида»ги Ўзбекистон Республикаси Қонунига ўзгартириш киритиш ҳақида»ги қонун лойиҳаси биринчи ўқишда муҳокама қилинди.\nМамлакатимизда ҳунармандчилик соҳасини ривожлантириш бўйича зарур чора-тадбирлар кўрилмоқда. Аввалги Қонунда «ҳунармандчилик фаолиятини амалга ошираётган якка тартибдаги тадбиркорлар товарлар тайёрлаш учун кўпи билан беш нафар шогирдни уларга тегишлича ҳақ тўлаган ҳолда жалб этишга ҳақлидир»деган чеклов бор эди. Эндиликда ана шу чеклов олиб ташланмоқда.\n«Ўзбекистон Республикасининг Конституциявий суди тўғрисида»ги Ўзбекистон Республикаси Конституциявий қонунига ўзгартиш ва қўшимчалар киритиш ҳақида»ги қонун лойиҳаси биринчи ўқишда кўриб чиқилди.\nҲозирда Конституциявий суднинг фаолияти 2017 йил 31 майда қабул қилинган «Ўзбекистон Республикаси Конституциявий суди тўғрисида»ги Конституциявий қонун билан тартибга солинади. Бироқ Конституциявий судда иш юритишнинг процессуал қоидалари Конституциявий суднинг ўзи томонидан тасдиқланган Регламент билан белгилаб берилади.\nАксарият мамлакатлар Конституциявий судлари тўғрисидаги қонун ҳужжатларида бундай қоидаларни Конституциявий суд томонидан эмас, балки қонун билан белгиланиши назарда тутилган. Бу иш юритишнинг процессуал қоидалари бевосита инсон ҳуқуқларини амалга ошириш билан боғлиқ ва шунинг учун ҳам улар қонун билан белгиланиши лозим.\nҚонун лойиҳасида фуқаролар ва юридик шахсларга, шунингдек Инсон ҳуқуқлари бўйича Миллий марказ, Президент ҳузуридаги Тадбиркорлик субъектларининг ҳуқуқлари ва қонуний манфаатларини ҳимоя қилиш бўйича вакил ва Олий Мажлиснинг Инсон ҳуқуқлари бўйича вакили (омбудсман) ўринбосари – Бола ҳуқуқлари бўйича вакилга Конституциявий судга мурожаат килиш ҳуқуқи берилиб, Конституциявий судга мурожаат қилувчи субъектлар доираси кенгайтирилмоқда.\nҚонун лойиҳасида Конституциявий суд ваколатлари, Конституциявий суд судьясининг мақоми, Конституциявий суд ишларини юритиш, Конституциявий судга мурожаат қилиш ва мурожаатни дастлабки тарзда кўриб чиқиш ва ўрганиш масалалари аниқ қилиб белгиланмоқда.


Яширин садақа | Azon.uz - Ахборот-таҳлилий портал\n20:05 03.04.2019 812\nҲазрат Али розияллоҳу анҳунинг набираси Али ибн Ҳусайн Зайнулобидин одамлар таниб қолмаслиги учун тунда қиёфасини ўзгартириб, амакиваччасининг уйига келиб, садақа қилиб кетарди. Амакиваччаси эса, ҳар доим: "Али ибн Ҳусайн менга силаи раҳм қилмайди, унга Аллоҳ таолодан яхшилик етмайди", дерди. Али буни эшитар, аммо сабр қилиб, садақа қилаётган киши ўзи эканини асло билдирмасди.\nАли ибн Ҳусайн Зайнулобидин вафот этгач, амакиваччасининг уйига узоқ йиллар давомида келиб турган садақа тўхтаб қолди. Шунда, амакиваччаси ўша одам кимлигини билди. Унинг қабрига бориб, узоқ йиғлади...\n"Солиҳлар гулшани" китобидан\n21:00 11.06.2019 2820


ЮНЕСКО Ўзбекистонни Марказий Осиёнинг юраги деб атади\n15:17 26 Май 2019\n11:01 28.01.2019 Ҳавола олиш\nМадридда FITUR-2019 сайёҳлик кўргазмаси доирасида “Ипак йўли – тинчлик ва мустаҳкам сайёҳлик учун” номли анжуман бўлиб ўтди.\nТАШКЕНТ, 28 янв — Sputnik. Шаҳарлари Буюк Ипак йўли бўйлаб жойлашган Ўзбекистон Марказий Осиёнинг юраги, деди ЮНЕСКОнинг “Буюк Ипак Йўли” лойиҳаси раҳбари Хосе Марио Чикильо, uzbekistan.travel хабарига асосан.\n“Ўзбекистон бизнинг лойиҳада иштирок этаётган давлатлар орасида намунали давлатдир. Ушбу мамлакат ҳукумати томонидан амалга оширилаётган барча чоралар дунё ҳамжамияти олдида мамлакат имиджига ижобий таъсир қилмоқда”, - деди Хосе Марио Чикильо.\nХосе Марио Чикильо, шунингдек, Ўзбекистон нафақат туризм соҳасида, балким демократиялаштириш жараёнида ҳам олдинга қадам ташлаётганини ва яқин келажакда Марказий Осиё геосиёсатида муҳим роль ўйнашини таъкидлади.\nИспаниядаги кўргазмага ташриф буюрган Ўзбекистон делегацияси таркибига Ўзбекистон Туризмни ривожлантириш қўмитаси, “Ўзбекистон Ҳаво Йўллари” ҳамда Мадриддаги Ўзбекистон элчихонаси вакиллар кирган.


Кейинги уч йилда бу соҳани барқарор ривожлантириш, маҳсулотлар ишлаб чиқаришни кўпайтириш бўйича кўплаб қарорлар ва дастурлар қабул қилинди.\nФермерлар манфаатдорлиги ва даромадларини оширишга қаратилган иқтисодий механизмлар жорий этилди.\nТуризм соҳасини жадал ривожлантириш бўйича кўрилган чоралар натижасида 6 ойда юртимизга 3 миллион нафардан ортиқ хорижий турист ташриф буюрди.\nБу – ўтган йилга нисбатан 30 фоизга кўпдир. Шунингдек, ўтган йилнинг шу даврига нисбатан 28 фоиз кўп туризм хизматлари экспорт қилинди.


Тўғри гап айтган блогер “жиннихонада”\nАгар Шабнам (Нафосат) Оллошукурова руҳий хаста бўлса, бизнинг бугунги жамиятимизда шундай “хаста” журналистларга зарурат бор. Акс ҳолда миллий журналистика асло ривожланмайди.\nЎзини ўзи ҳимоя қилмайдиган, эркин фикрламайдиган, адолатдан кўз юмадиган ҳар қандай журналистиканинг тақдири шудир.\nСўнгги чорак асрдан ортиқ тарихимиз гувоҳки, ҳукмрон доираларимиз айнан ҳақиқатгўйлар, эркин фикрловчилар, халқ манфаати ва элита манфаати ўртасидаги фарқни англовчилардан қўрқади. Уларнинг бир қисмини эса руҳий хастага чиқариб, жиннихоналарга тиқади.\nАфсуски, Ўзбекистоннинг ичида бундай “жиннилар” ҳукуматни чўчитадиган даражада кўп эмасга ўхшайди. Кўп бўлганида бугун жиннихоналар улар билан эмас, балки амалдорлар билан тўла бўлган бўларди.\nЗеро, улар Шабнам каби “руҳий хасталар”нинг эркин фикри, адолат учун курашлари сабаб халқнинг устидан мутлақ ҳукмронлигини йўқотгани учун ақлини еб битирарди. Тийиқсиз равишда халқ бойликларини ўмариш имкониятини йўқотгани учун жинни бўларди.\n“Олтин девор”даги мулла Мўмин камбағал эди. У олтин топиб олгани учун жинни бўлганди.\nАммо бизнинг элита шабнамсимон “жиннилар” кураши ортидан кўплаб олтинни йўқотгани сабабли жиннихонадан жой олган бўларди.\nҲуқуқ фаоли Елена Урлаева кўрмаган жиннихона қолмади. Аммо у каби “жинни”ларнинг саъй-ҳаракатлари билан бугун Ўзбекистонда болалар меҳнатининг пайи қирқилди.\nАгар бу “руҳий хасталар” бўлмаганида ҳозир Ўзбекистонда мажбурий меҳнатга қарши курашиш ҳаракати ҳам бўлмас, ҳаттоки одамлар мажбурий меҳнат нималигини билмай юраверган бўларди балки.\n“Ақлли” ҳукмрон доиралар ўзига қарши чиққан барчани хаста ўлароқ кўради. Шу сабаб ҳақиқатни айтадиган “жиннилар” сафи кенгаймас экан, ҳали Ўзбекистондаги кўплаб муаммолар ҳал этилмайди.\nҲар қандай авторитар ёки тоталитар режимда ҳақ сўзни айтгани, адолат истагани учун жиннихонага тиқилганлар бўлган.\nШабнам Оллошукурованинг бошдан кечираётганлари бунинг бир мисоли, холос. Тарихни титкиланг, бундай мисоллар тиқилиб ётибди…\nБлогер Шабнам яқиндагина президентнинг атрофида селфи қилган блогерлардан жуда-жуда фарқли. Улар амалдаги ҳокимият билан жисман, руҳан, маънан бирлашиб кетган. Шабнам эса улар айтган гапларнинг тескарисини айтишга уринди.\nНатижада селфичи блогерлар олқиш олди, Шабнамнинг қўним топган жойи эса руҳий касалликлар шифохонаси бўлди.\nШундан англанмоқдаки, селфичи блогерларнинг бутун куч-қудрати амалдаги президентга, ҳокимиятга садоқати экан.\nАйтмоқчи бўлганимиз, агар адолат истаганлар, адолат истовчиларга кўмакчилар, ҳақиқатгўйлар “руҳий хаста” бўлса, бугунги жамиятимизда бундай “хаста”ларга ўта кучли эҳтиёж мавжуд.\ndata-title="Тўғри гап айтган блогер “жиннихонада”" data-description="<!-- wp:paragraph --> <p>Агар Шабнам (Нафосат) Оллошукурова руҳий хаста бўлса, бизнинг бугунги жамиятимизда шундай “хаста” журналистларга зарурат бор. Акс ҳолда ..." data-image="https://eltuz.com/wp-content/uploads/2019/10/rasm42616.jpg" data-url="https://eltuz.com/satira/211582/" data-services="facebook,odnoklassniki,twitter,telegram" data-counter="ig">\n“Қанча бўлса розимиз, ўғлим ўқишга кирса бас…”\nЙилдан йилга мамлакатда аҳоли сонининг ошиши, пул топиш қийинлашгани ва ўқиш сифатининг пасайгани боис Олий ўқув юртларига ўқишга кириш ...\nЎн саккиз йилдан ортиқ Ўзбекистоннинг Жаслиқ қамоқхонасида қолаётган 44 ёшли сиёсий маҳкум Искандар Худойбергановнинг аҳволи ўта оғирлашган. Бу ҳақда ...\n5 апрель – Экзюперининг “Кичик шаҳзода” асари чоп этилган эди\nБугун эсламоқчи бўлганимиз – улуғ француз ёзувчиси Антуан де Сент Экзюперининг “Кичик шаҳзода”си. 1943 йилнинг 5 апрелида Америкада илк ...


Tasodifiy hikoya : Oson servisi WebMoney hamyonini so‘m bilan to‘ldirish xizmatini ishga tushirdi\nOson servisi WebMoney hamyonini so‘m bilan to‘ldirish xizmatini ishga tushirdi Hisobni plastik ka Davomi...\nМени йиғлатган_ҳикоя !!!\nҲарамда эдим. Тавоф қилаётган ёш йигитлардан учтаси ёнимга келди.\nУлардан бири шеригини кўрсатиб:\nТил саратони бўлган экан, унинг тили, томоғи умуман оғзи саратон бўлган.\nОперациядан эса, беш фоиз умид бор, холос.\n– Эслолмадим, бир дақиқага бормайди !!!\n– Докторга қанча «сажда» қиласан?\nСўзимни нотўғри тушунма, сажда ҳокисорлик демакдир. Докторга навбат кутиб туришинг бир нав ҳокисорликдир. Агар доктор шу иссиқ кунда, “Мен бандман, кечгача кутинглар“, деса кутасанми?\n– Қара, докторнинг саждасига бир кунингни ажратар экансан, аммо дардни давоси билан туширган Аллоҳ таолога эса бир дақиқа ҳам сажда қилмайсан...\nБир куни масжидда одамларга мазкур воқеани айтиб бераётиб, уларга савол бердим: “Орангизда беш дақиқа сажда қилган киши борми? Илтимос умрида беш дақиқа сажда қилганлар бўлса, қўлини кўтарсин!”\nҲеч ким кўтармади. Умрида икки дақиқа сажда қилганлар бўлса, беҳижолат қўлини кўтарсин, дедим. Ҳамма ерга қаради. Ҳеч ким бошини кўтаргиси келмасди.\nҲа, ўта тез айтилган “Субҳана Роббиял аъла” тасбеҳи бизнинг уч ёки беш сония вақтимизни олади, деярли ҳаммамиз сажда учун 5 ё 10 сония ажратамиз, холос.\n– Пайғамбаримиз Соллаллоху алайҳи\n“Банданинг Аллоҳ таолога энг яқин бўлган они саждада турган пайтидир.\nБас, дуони кўпайтиринглар”, деганлар.\nУка, узоқ сажда қилиб, ўзинг Аллоҳга ялиниб ёлвор, дедим.\nУ ёнимда намоз ўқиди. Ҳарамда одам кўп эди. Хотиржам намоз ўқишнинг иложи йўқ.\nЙигит намозни тугатиб: “Таҳоратга чиқиб келай” деб кетди. Шу-шу, у билан бошқа кўришмадим.\nОрадан саккиз ой ўтгач, Жиддада унинг шеригини кўриб қолдим. Салом-аликдан кейин беморнинг ҳолини сўрадим.\n“Ўша куни таҳоратга чиқиб кетган шеригимиз, ҳа деганда келавермади. Ярим соат ўтди, бир соат, бир ярим, ҳануз ундан дарак йўқ эди.\nҲар хил хаёлга бордик, наҳот адашган бўлса !!!Бўлиши мумкин эмас, деб мен шеригимни излаб чиқдим, таҳоратхонага бордим, у ерда йўқ, ерга чўзилиб ётган кишилар ёнига келиб қидирдим, у ерда ҳам йўқ. Охири пана жойда намоз ўқиётганини кўриб қолдим, саждада экан. Ёнига бориб мен ҳам икки ракат намоз ўқидим. Намозни тугатиб у билан гаплашаман десам, у ҳамон саждада экан. Беш дақиқа, ўн дақиқа, йигирма дақиқа кутдим. У саждадан бошини кўтармас эди. Ниҳоят қирқ беш дақиқача ўтгач, саждадан бошини кўтарди.\nБиз Риёдга қайтдик, Франциядан мутахассис доктор чақирилган. Операциядан олдин доктор рентген натижаси ва қон анализи билан танишди. Унга икки хил рентген натижаси ва икки хил анализ натижалари берилди. Бири шанба кунги натижалар, иккинчиси аввалги натижалар.\n– “Бу нима? Мана буниси бошқа одамни анализи бўлса керак”, деди. Ҳамширалар ҳар иккала рентген ва анализ шу беморники эканини тасдиқлашди. Доктор ҳайратланиб “бўлиши мумкин эмас” дерди. Барчага ишга қодир Зот беморга шифо неъматини ато этган эди.\nБизнинг саждамиз қанча вақт давом этмоқда?.\nHozir saytda: 86 (2/84)


Неймар 3 йил олдин нега «Сантос»дан «Реал»га ўтмагани маълум бўлди » Ўзбекистон янгиликлари – Zamin.uz\nНеймар 3 йил олдин нега «Сантос»дан «Реал»га ўтмагани маълум бўлди\n25 ноябрь 2016, 22:23\nМадриднинг «Реал» клуби ўз вақтида Неймарни «Сантос» клубидан сотиб олишга яқин бўлган. El Confidencial нашрининг DIS компаниясидаги манбасига асосланиб берган хабарига кўра, мадридликлар 2013 йилда бу футболчини «Барселона»дан тортиб олиши мумкин эди.\nФутболчи каталонияликлар жамоасига ўтгунига қадар унинг трансфер ҳуқуқининг 40 фоизига эгалик қилган бу компания вакилининг айтишича, «Реал» бу трансфер амалга ошиши учун жуда катта маблағ сарфлаши лозим бўлган.\nЎша вақтда «Сантос» футболчи учун 65 млн евро сўраган. Неймар ва унинг отаси ҳам ўз талабини қўйган - уларга мукофот пуллари берилиши керак эди. Натижада, унинг трансфер нархи 105 млн еврога кўтарилган.\nШу билан биргаликда, Неймар аввалроқ «Барселона» клубига ўтишга ваъда бериб, улар билан олдиндан шахсий битим имзолаган ва 10 млн евро бонус олганди. Агар Неймар бу битимни бузиб, бошқа клубга ўтмоқчи бўлса, 50 млн евро миқдорида жарима тўланиши лозим бўлган.\nБу жаримани «Реал» тўлашга рози бўлса, Неймар мадридликлар учун 150 млн еврога тушарди. Шундан сўнг «Қироллик клуби» уни сотиб олиш ниятидан қайтган.\nТеглар: клуби битим тушарди керак вақтда клубига\nЯнгиликлар » Спорт » Неймар 3 йил олдин нега «Сантос»дан «Реал»га ўтмагани маълум бўлди\n23:13 Испания прокуратураси Неймарни 2 йилга қамашни талаб қилмоқда\n09:03 «Барселона» президенти фирибгарлик бўйича суд олдида жавоб беради\n14:07 «Реал» Левандовскини уч йил аввал 20 миллион еврога сотиб олиши мумкин эди\n09:22 Неймар 5 йил муддатга озодликдан маҳрум қилиниши ва футболдан четлатилиши мумкин


Ўзбек адабиёти устунларидан бири... » Фаровон юрт\nЎзбек адабиёти устунларидан бири...\nМақсуд Шайхзода ҳақида сўз борганда, адибнинг ўзбек адабиёти равнақига қўшган ҳиссаси, ўзига хос тутган ўрни алоҳида эътироф этилади. Шу ўринда, Шайхзодани ўзбек адабиёти устунларидан бири десак, муболаға бўлмас. Етук драматург, адабий файласуф, моҳир таржимон ва педагог Мақсуд Шайхзода гарчи Озарбайжонда таваллуд топган бўлса-да, ижодий фаолиятининг гуллаган даври Ўзбекистонда кечди.\nПедагогик фаолиятни бошлаган ижодкор ишдан ажралмаган ҳолда 1925 йилда Боку Олий педагогика институтини сиртдан ўқиб битирди.Адибнинг адабиётга бўлган муҳаббати болалигидаёқ уйғонди. Унинг отаси Маъсумбек халқ орасида обрўга эга шифокор бўлиб, санъат ва адабиётни севар, тарих ва фалсафага қизиқарди. Оқтош зиёлилари билан турли масалаларда суҳбатлашарди. Адабий гурунглар ёш Шайхзодага Низомий ва Фирдавсий, Навоий ва Фузулий, Пушкин ва Шекспир каби буюклар номини танитади.\nМақсуд Шайхзода 1926 йили “Миллий фирқа” ташкилотига аъзо бўлиб, мусовотчилар ҳаракатида фаол қатнашгани сабаб 1928 йили ҳибсга олинади ва Тошкентга сургун қилинади. Умрининг охирига қадар Ўзбекистонда қолиб, ижод қилиши – тақдирнинг ўзбек адабиёти ва ўзбек китобхонларига беназир туҳфаси эди.\nТошкентга илк келишидан пойтахтдаги турли газета ва журналларда фаолият олиб борди. Орадан бир йил ўтар-ўтмас адибнинг адабий фаолияти бошланди. Шоирнинг “Ўн шеър”, “Ундошларим”, “Учинчи китоб” ва “Жумҳурият” тўпламларининг нашр этилиши ўзбек адабиётга кириб келган янги садо эди.\nИккинчи жаҳон уруши содир бўлган давр... Замона зайли ёхуд давр тақозоси билан шоир жанг қаҳрамонларини улуғловчи, фронт орқасидаги кишиларининг фидокорона меҳнатини ифодаловчи “Кураш нечун”, “Жанг ва қўшиқ”, “Капитан Гастелло”, “Кўнгил дейдики” каби шеърий тўпламларини яратди. 1944 йилда “Жалолиддин Мангуберди” (1944) тарихий драма ва бошқа қатор публицистик асарлари дунёга келди.\nУрушдан сўнг, тинч қурилиш йилларида халқ зафарли меҳнатини, тинчликни улуғловчи “Ўн беш йилнинг дафтари”, “Олқишларим”, “Замон торлари”, “Шуъла”, “Чорак девони” каби шеърий тўпламлари дунё юзини кўрди.\nШайхзода ижодида “Тошкентнома” достони алоҳида ўрин тутади. Яхлит воқеа асосига қурилмаган асарда шоир шахсиятининг ўзига хос қирраларига гувоҳ бўламиз.\nМақсуд Шайхзода 1967 йил 19 феврал куни оғир хасталик сабаб вафот этди. Айни ижод палласи, оламга теран нигоҳ билан боқадиган, сабр ва қаноатга тўла навқирон ёшда оламни тарк этган ижодкорнинг асарлари боқийдир. Йиллар ўтса-да, адибнинг адабий мероси нодир жавоҳир каби жилоланиб, сайқалланиб бораверади.\nЯшнобод туманидаги 23-умумтаълим мактаби она тили ва адабиёт ўқитувчиси.\nAdmin. Жойлаштирган санаси: 23-11-2020, 12:18\nАсосий сахифа » Таҳлилий мақолалар » Ўзбек адабиёти устунларидан бири...


Нейротармоқ қора танли одамларни аниқлашда хатоликка...\n15.02.2018 22:27 0 170\nИнсон юзини сканер қилиш тизими.\nИнсон юзини сканер қилиш тизими кундалик ҳаётимиздан ўрин олиб улгурди. Ундан «Face ID» каби сканерлаш ва ҳатто жиноятчиларни аниқлашда ҳам фойдаланилмоқда. Массачусетс ва Стенфорд технология университетининг тадқиқотчилари бир нечта сунъий интеллектлар устида изланиш олиб бориб, улар ирқчиликка мойил эканлигини аниқлади, деб хабар берди «Hi-News».\nТадқиқот натижасида маълум бўлишича, алгоритм оқ танли эркакларнинг жинсини аниқлашда фақатгина 0,8 фоиз хатоликда ишлаган, қора танли аёлларда эса ушбу кўрсаткич 30 фоизни ташкил этган. Қонун бузилишини исботлаш мақсадида «MIT» ходимаси Жой Буоламвини турли одамларнинг 1200 та суратини тўплади (унда асосан қора танли аёллар тасвирланган). Шундан сўнг у Фитцпатрик шкаласининг 6 даражаси бўйича уларни баҳолади: I — энг ёрқин, VI — энг қора.\nНатижада маълум бўлишича, Фитцпатрик шкаласи бўйича IV, V ёки VI типидаги қора танли аёлларда хатолик тегишли равишда 20,8 фоиз, 34,5 ҳамда 34,7 фоизни ташкил этган. Демак, одамнинг териси қанчалик қора бўлса, хатолик ҳам шунча юқори бўлмоқда.\nБу эса юзни таниш алгоритми ростдан ҳам тўғри ишлаяптими деган гумонни юзага келтиради.\nсунъий интеллект Face ID


12.01.2020 09:33 0 2118\nФейсбукда Маҳфуза Ортиқова исмли фойдаланувчи сув истеъмоли ва исрофи ҳақида яхши пост қолдирибди, Сизга ҳам илиндим:\n«Совуқ сувга ҳисоблагичлар ўрната бошланган пайтлар эди.\nҲовлимизга ҳам ўрнатиб кетишди.\nБувимнинг ҳисоблагич бўлса, бўлмаса бир одатлари бўларди. Ҳаммомга кимдир кирса, беш дақиқадан кейин тақиллатардилар тезроқ чиқ, сувни увол қилма деб. Ҳовлига шланка олдирмасдилар. Сувни увол қиласанлар деб. Идишни сув оқизиб ювдирмасдилар. Tоғорада ювиб, кейин чай, сувни увол қиласан деб.\nСувга ҳисоблагич ўрнатилди. Бир ойдан кейин текширувчи келиб, ўшқира кетди. Aйлантиргансизлар, қўшнингиз бир ойда минг куб ишлатган. Қанақа қилиб сизларда ҳисоблагич деярли айланмаган, деб.\nОнам истаганингизча текширинг. Биз ҳаромдан ҳазар қиламиз дедилар. Қани водопроводингизни шариллатиб очинг, деб ҳисоблагичга тикилди. Онам шариллатиб очдилар.\nTекширувчи келгандан бехабар бувим «қайси биринг сувни шунақа очдинг. Худодан қўрқмайсанларми» деб бақириб қолдилар\nTекширувчи пилдираволиб, қочганди. Узр, узр деб.\nMана шунақа дунёқараш етишмайди бугун одамларимизга, Худодан қўрқиш, исрофдан қўрқиш...»\nСиз буни қила оласизми?\nУйидан водопровод суви бемалол оқиб турадиган, ҳурматли юртдошлар!\nКелинг, бир эксперимент қилиб кўрамиз. Ҳар куни эрта тонг ва кечки пайт жўмракдан сувни оқизиб қўймасдан, битта стакан ёки пиёлага сув олиб, ўша билан тишларимизни ювишга одатланамиз.\nБунинг иккита яхши томони бор. Энг аввало ҳар куни 2 маҳал тишларимизни ювишга одатланамиз, бу саломатлигимиз учун кони фойда (кўпчилик бунга риоя қилса керак шундоқ ҳам).\nИккинчидан, сувни ортиқча исроф қилмаслик, камгина сув билан ҳам тишларимизни бемалол ювиш мумкинлигига ўрганамиз.\nСувни исроф қилмаслик учун уни қилайлик, буни қилайлик, деб мингта нарсани санаш ҳам мумкин, аммо келинг, бошланишига шу оддийгина кичик ўзгаришдан бошлай қолайлик. Қийин эмаску, тўғрими?\nЎзимизни мана шундай кичик одатлар билан тарбиялаб борсак ҳам ёмон бўлмасди.\nКоронавирус 05/04, 11:44


Профессионал боксда ўзбекистонлик биринчи чемпион - "Қирол Артур" ҳақида / Olamsport.com\n15:03Ўзбекистон Токио-2020 Олимпиадасида қандай либосларда қатнашади? + ФОТО\t0 14:48Лэмпард: "Энди ғуруримиз учун курашишимиз керак"\t0 14:27Соболенко Қатар турнири 1/8 финалига йўл олди\t0 14:09Пара атлетикачиларимиз сўнгги лицензион мусобақада иштирок этиш учун Дубайга жўнаб кетишди\t0 13:51Трилогия бўлади! Буни собиқ чемпион тасдиқлади\t1 13:28"Бавария" футболчиси "Арсенал"га ўтиши мумкин\t0 13:02Петра Квитовада иродали ғалаба\t0 12:50Спортчилар ижтимоий тармоқларда\t1 12:29Токио Олимпиадаси қолдирилиши масаласи кўриб чиқилиши мумкин\t0 12:03"Челси" ҳимоячиси Милан клубига йўл олиши мумкин\t0 11:51АҚШ президенти Уайлдер ва Фьюрини Оқ уйга таклиф қилди\t1 11:35Малака ошириш марказида спорт тадбирлари ўтказилди ФОТОГАЛЕРЕЯ\t0 11:11“Барселона”нинг икки етакчиси “Наполи”га қарши жавоб беллашувида қатнашмайди\t0 10:50Qatar Total Open. Дунёнинг биринчи ракеткаси ғалаба билан бошлади\t0 10:29UFC яна бир ажойиб жангни тасдиқлади\t2\n06 май 15:50\nПрофессионал боксда ўзбекистонлик биринчи чемпион - "Қирол Артур" ҳақида\nТеглар : Артур ГригорянБокс\nСир эмаски, бокс Ўзбекистонда биринчи рақамли спорт турига айланиб бормоқда.\nСпортчиларимиз ҳаваскор рингда ўз «гегемонлигини» ўрнатишга эришди. Шунингдек профессионал боксда ҳам йигитларимиз яхшигина натижаларни қайд этиб бормоқдалар. Ўзбек боксида аввалдан Руслан Чагаев, Муҳаммадқодир Абдуллаев сингари юлдузларимиз бўлган. Лекин, шундай боксчи борки, у ўзбек боксида туб бурилиш ясай олган. "Қирол Артур". Бу ном ХХ асрнинг сўнги декадаси ва ХХI асрнинг дастлбки йилларида бутун дунёга машҳур бўлган. Мустақил Ўзбекистонга профессионал боксда дастлабки олтин камарни олиб берган, ўзбек бокси афсонаси - Артур Григорян.\nБолалиги, боксга кириб келиши, ҳаваскор бокс\nАртур Григорян 1967 йилнинг 20 октябрида Тошкент шаҳрида туғилган. Унинг ота-онаси 1966 йилда Тоғли Қорабоғда қаттиқ зилзила рўй берганидан сўнг, Тошкентга кўчиб келади. Григорян ёшлигидан боксга қизиқади. Бўлажак чемпион спортнинг ушбу тури билан ўн бир ёшида Лив Ахмеджанов қўл остида шуғулланишни бошлайди. Унинг боксдаги дастлабки йирик ғалабаси 1990 йилга тўғри келади. Артур ўша йили АҚШда ташкил этилган "Яхши ният ўйинлари" мусобақада чемпионликка эришган. Чемпионлик йўлида кейинчалик профессионал боксда чемпионликка эришган Шейн Мосли ва Хулио Гонсалес каби машҳур номларни мағлуб этган. 1991 йилда Сидней мезбонлик қилган жаҳон чемпионатида кумуш медалга сазовор бўлди. 1992 йилда Мустақил Давлатлар Хамдўстлиги турнири ғолиблигини қўлга киритади. Лекин, Барселона-1992 Олимпиадасида омади юришмайди ва медалсиз қайтишга мажбур бўлган. Артур шундан сўнг ҳаваскор боксни ташлаб профессионал рингга ўтади.\nГригорян профессионал боксга 1994 йилда кириб келади. “Universum Box Promotion” компанияси билан шартнома имзолайди ва жангларга Клаус-Петер Коля бошчилигида тайёргарлик кўришни бошлайди. Унинг профида дебют жанги 1994 йил 10 апрель санасида Германияда ташкил қилинади, ўша жангда унга америкалик Хуан Туббс рақиблик қилади. Жангнинг бошидан устунликни қўлга олган Артур иккинчи раунддаёқ рақибини нокаутга учратади. Григорян шиддат билан профессионал боксга киришда давом этади, уч ойнинг ичида тўрт бор рингга кўтарилади ва туркиялик Центурк Ўздеримни мағлуб этиб, Германия чемпионлигини қўлга киритади. 2005 йилнинг 1 апрелида боксчи ҳаётида яна бир унутилмас воқеа юз берди. Шу куни у енгил вазнда WBO Intercontinental камари учун рингга кўтарилди. Ўн икки раундга мўлжанланган жангда Артур рақибини саккизинчи раундда нокаут қилиб, ушбу камарини қўлга киритади.\nЖаҳон чемпионлиги учун жанг\nКетма-кет ёрқин жанглар ва ғалабалар Артурга вакант бўлиб турган WBO камари учун рингга чиқиш имконияини тақдим этди. 1996 йилнинг 12 апрель санасида Германиянинг Гамбург шаҳрида WBО камари учун венесуэлалик Антонио Риверага қарши рингга кўтарилди. Бу унинг профессионал боксдаги ўн тўққизинчи жанги эди. Шиддатли ва қизиқарли кечган жанг тўлиқ ўн икки раунд давом этди ва ҳакамлар бир овоздан Григоряннинг ғалабасини эълон қилишади. Шу тариқа қаҳрамонимиз WBО чемпионлик камарини қўлга киритади. Бу ғалаба нафақат Григоряннинг ғалабаси эди, балки бутун Ўзбекистонинг ҳам ютуғи эди. Артур шу тариқа Ўзбекистон тарихида профессионал боксда биринчи олтин камарни қўлга киритган боксчи сифатида тарихга кирди.\nГригорян WBO камарини қўлга киритганидан сўнг 17 бор мазкур унвонни муваффақиятли ҳимоя қилди. Камарни ҳимоя қилган жангларида Стефано Зоффа ва Рауля Бальби каби кучли боксчиларни ҳам таслим қилди. 2004 йилнинг 3 январида ўн саккизнчи ҳимоя жангини ўтказди. Бу сафардаги рақиби WBА камари соҳиби, мағлубият нималигини билмай келаётган Аселино Фрейтасэди. Тўқнашув енгил вазнда бирлаштирувчи жанг бўлган. Григорян ва Аcэлино мухлисларга жуда қизиқарли жанг намойиш этиб беришади. Учрашув тўлиқ ўн икки раундга чўзилади. Лекин, жанг давомида Артур тўрт бор нокдаунга учрашга мажбур бўлган. Жанг якунланганидан сўнг ҳакамларнинг барчаси бир овоздан (115-108, 116-107, 116-107) Фрейтаснинг ғалабасини эълон қиладилар. Шу тариқа, "Қирол Артур" фаолиятидаги биринчи мағлубиятини қабул қилиб олди. Камарни бой берганидан сўнг ҳамюртимиз яна икки бор рингга кўтарилади ва шундан сўнг қўлқопларини михга илганини маълум қилган.\n2004 йил фаолиятини якунлаганидан сўнг Григорян мураббийлик ишини бошлайди. У ўзига қадрли бўлиб қолган “Universum Box Promotion” клубида маҳоратини ёшларга ўргатишни бошлади. У мураббийлик фаолияти давомида бир қанча кучли боксчиларни тайёрлаб берган. Буларга Денис Бойцов, Себастьян Збик, Рахим Чахкиев ва Руслан Чагаевни мисол келтиришимиз мумкин. Бундан ташқари, Германия терма жамоаси мураббийлар штабида ҳам фаолият олиб борди.\nЯхши ният ўйинлари чемпиони (1990)\nЖаҳон чемпионати кумуш медаль соҳиби (1991)\nМустақил Давлатлар Хамдўстлиги чемпиони (1992)\nБарселона олимпиадаси иштирокчиси (1992)\n384 та жанг 361 та ғалаба, 23 та мағлубият\nWBO Intercontinental камари соҳиби (1995)\nWBО камари соҳиби (1996)\n39 та жанг, 38 ғалаба, 1 мағлубият\nСССРда хизмат кўрсатган спортчи(1991)\nЎзбекистонда хизмат кўрсатган спортчи\n"Меҳнат шуҳрати" Ордени (1996)\n"Ўзбекистон белгиси" (1997)\n"Ўзбекистон ифтиҳори" (1998)\n06 май 15:59:51\nbarcha davrlar uchun prof boksimizninig eng kuchli bokschisi\n07 май 21:19:56\nХакикий узбек афсонаси !\n06 май 23:14:04\nMana bokschilarimizga motivatsiya.


Фарғоналик 42 ёшли фермер ўз дала шийпонининг тўсинига осилган ҳолда топилди - Darakchi\nЖАМИЯТ 14.07.2020, 15:23\n9 июл куни Учкўприк тумани, Султонобод қишлоғида яшовчи, 1978 йилда туғилган фермер хўжалиги раҳбари А.О. дала шийпонининг тўсинига арқондан сиртмоқ ясаб, осилган ҳолда топилган.\nБош прокуратура Матбуот хизматининг darakchi.uz га маълум қилишича, воқеа жойи туман прокуратураси терговчиси Ш.Шоносиров раҳбарлигидаги тезкор-тергов гуруҳи томонидан кўздан кечирилганда, шубҳали ашё ёки буюмлар топилмаган.\nФермернинг ўз жонига қасд қилиб вафот этганлиги юзасидан Қўқон туманлараро суд тиббий экспертизасининг дастлабки хулосасида унинг ўлимига “Бўйин аъзоларини ярим қаттиқ жисм билан қисилиб осилиши натижасида юзага келган механик асфиксия” сабаб бўлганлиги кўрсатилган.\nҲозирда марҳумнинг ўз жонига қасд қилганлиги юзасидан туман ИИБ томонидан тезкор суриштирув ишлари олиб борилмоқда.\n2018 йилдан буён фермер хўжалигига раҳбарлик қилиб келаётган марҳум фермернинг отаси билан суриштирув давомида суҳбатлашилганда ўғли ҳеч ким билан уришиб ёки жанжаллашмаганлигини айтган. Маълум бўлишича, фермер ўз хўжалигидаги ғалладан бўшаган ерни одамларга иккинчи экин учун сотган ва пулларини олдиндан олган. Сув муаммоси сабаб ер олганлар А.Одан пулларини қайтариб беришини талаб қила бошлашган. Марҳум фермер ўз бошқарувидаги “Дамас”сини сотиб ҳам қарзларидан қутилолмаган. Марҳумнинг отасини таъкидлашича, шундай бўлишига қарамай пул берганлар томонидан ёки фермерлик фаолияти юзасидан бирор-бир раҳбар томонидан унга нисбатан руҳий босим ўтказилмаган.\nҲозирда мазкур ҳолат юзасидан туман прокуратураси томонидан терговга қадар текширув олиб борилмоқда. Натижаси бўйича қонуний қарор қабул қилиниши таъминланади, дейилади Бош прокуратуранинг бизга берган маълумотида.


Шимоли-ғарбий ҳарбий округ қўшинларида янги ўқув йили бошланди - Шимоли-ғарбий ҳарбий округ\n01.05.2021 18:42:50 | 15 | Slider, Янгиликлар\tРаспечатать\nМудофаа вазирлиги қўшинларида муддатли ҳарбий хизматга чақирилган янги аскарлар келиши билан ҳар йили янги ўқув йили мавсуми бошланади. Нукус гарнизонида жойлашган ҳарбий қисмларнинг бирида Шимоли-ғарбий ҳарбий округ қўшинлари қўмондони полковник Фарҳоджон Шерматов қўшинларда янги 2021-2022 ўқув йилини очиб берди.\nЯнги ўқув йилининг очилиш маросимида ҳарбий округ қўшинлари қўмондони шахсий таркибга мурожаатини ўқиб эшиттирди.\nҚўмондон яқиндагина сафларимизни тулдирган аскар йигитларимизни тезроқ армия ҳаётига мослашиб, ўз ҳарбий қисм ва бўлинмаларининг жанговар шайлик даражасини янада юксалтиришларига умид билдирди. Бугун савларимизни тўлдириб турган мард, жасур ва садоқатли аскар йигитларни тарбиялаб, вояга етказган ҳамда Шимоли-ғарбий ҳарбий округ қўшинларида хизмат қилиш учун юборган ҳурматли ота-оналарга ўз миннатдорчилигини билдирди. Тадбирда Қуролли Кучлар фахрийлари иштирок этиб, мардлар касбининг келажак авлодига ўз насихатларини беришди. Бугунги армиядан фахр-ифтихор туйғуларини туяётганини билдиришди.\nТаъкидлаш жоизки, кейинги йилларда олиб борилаётган изчил ислоҳотлар натижасида миллий армиямиз ҳар қандай хавф-хатарга муносиб зарба бера оладиган қудратли, тезкор ва самарали кучга айланди. Жанговар тайёргарликнинг модернизация қилинган, мослашувчан тизимини жорий этилиши округ қўшинларини жанговар тайёргарлиги ва жанговар қобилиятини бир неча баробарга оширлишига хизмат қилмоқда.\nТадбир давомида ўтган 2020 йил жаҳондаги барча давлатлар қатори мамлакатимиз учун ҳам жиддий синовлар йили бўлгани, Коронавирус пандемиясининг таҳдидига, шунингдек, Бухоро ва Сирдарё вилоятларида кутилмаган табиий ва техноген офатларга дуч келганимиз ёдга олинди. Ана шундай ғоят кескин шароитда Шимоли-ғарбий ҳарбий округнинг 300 нафардан ортиқ ҳарбий хизматчилари ҳам халқимизга янада яқин бўлиб, сафарбарликни ошириб, қисқа муддатларда ўз олдига қўйилган муҳим вазифаларни муносиб адо этгани алоҳида қайд этилди.\nХалқ ва армия ўртасида ишончли кўприкка айланган ҳарбий-маъмурий секторлар фаолиятида муайян ютуқлар кўзга ташланмоқда. Ушбу секторлар ташкил этилганидан буён “Халқ ва армия – бир тану, бир жон” деган шиор остида ҳарбий инфратузилмаларни модернизация қилиш ва тўпланиб қолган ижтимоий муаммоларни ҳал этиш бўйича кенг кўламли ишлар амалга оширилди ва бугунги кунда ҳам давом этмоқда. Бунга ёрқин мисол сифатида Нукус гарнизони Маънавият ва маърифат марказида, “Нукус” дала-ўқув майдонида ва Хоразм вилоятидаги Сафарбарлик чақируви резерви батальони ҳарбий қисмида амалга оширилган кенг кўламли бунёдкорлик ишларида ҳамда ҳарбий хизматчилар ва уларнинг оила аъзолари учун барпо этилган уйлар мисолида кўзатишимиз мумкин.\nҲарбий округ қўшинлари қўмондони ўтган ўқув мавсумида эришилган ютуқларни эътироф этиб, қўшинларни янги марраларни забт этишга руҳлантирди. Ҳар бир ҳарбий бўлинма бошқа бўлинма билан рақобатбардош, соғлом муҳитда мусобақалашиши кераклигини таъкидлади. Шунингдек, ҳарбий округ қўшинларига қўйилаётган талаблардан келиб чиқиб, асосий вазифаларни белгилаб берди ва ушбу вазифаларни сифатли бажарилиши учун ҳарбий хизматчиларга катта ишонч билдирди.\nТантанали маросимдан кейин бўлинмаларда ўқув йилининг илк машғулотлари ташкил этилди. Унда дунё ва минтақадаги ҳарбий-сиёсий вазият, ҳарбий интизом ва ҳарбий хизматчилар ўртасидаги ўзаро муносабатларни мустаҳкамлаш, ҳарбий техника ва қурол-аслаҳалар билан муомалада бўлганда хавфсизлик талабларига риоя этиш борасида маърузалар тингланди.\nЯнги келган муддатли ҳарбий хизматчилар билан машғулотлар ва бошқа тадбирларни юқори савияда ташкил этиш бўйича мутахассислар томонидан тавсиялар берилди.\nМудофаа вазири кубоги ғолиблари Қорақалпоғистонда катта тантана билан кутиб олинди


Шавкат Мирзиёев Дания қироличасига таъзия билдирди\n14.02.2018 18:02 0 216\nЎзбекистон Республикаси Президенти Шавкат Мирзиёев бугун, 14 февраль куни Дания қироличаси Маргрете II номига мактуб йўллади. Бу ҳақда ТИВ ахборот хизмати хабар берди.\n«Турмуш ўртоғингиз, шаҳзода Хенрик ҳазрати олийларининг вафоти ҳақидаги хабар бизни чуқур қайғуга солди», дейилади мактубда. Шавкат Мирзиёев қиролича ва қироллик оиласи аъзоларига чуқур ҳамдардлигини изҳор этган.\nЭслатиб ўтамиз, Дания қироличаси Маргрете II нинг турмуш ўртоғи 83 ёшли шаҳзода Хенрик кеча, 13 февраль куни вафот этган эди.\nЎзбекистон Шавкат Мирзиёев Дания шаҳзодаси шаҳзода Хенрик Дания қироличаси Маргрете II


Ўзбекистонда ўтган ҳафтада юз берган ёнғинлар оқибатида 8 нафар фуқаро турли даражада жароҳатланди\n17:43 / 04.08.2015\nЎтган ҳафта мобайнида Ўзбекистон ҳудудида 251та ёнғинлар содир бўлди, деб хабар беради ИИВ ахборот хизмати.\nТурли сабабларга кўра содир бўлган ёнғинларда 8 нафар фуқаролар тан жароҳатлари олишган ва 1 нафар фуқаро ҳалок бўлган. Ушбу ёнғинларда 943 млн. сўмдан ортиқ қурилиш материаллари ва 875 млн. сўмга яқин моддий бойликлар ёнғиндан сақлаб қолинган.\nҚорақалпоғистон Республикаси Беруний туманида яшовчи шахснинг хонадонида оловдан фойдаланишда эҳтиётсизлик натижасида ёнғин содир бўлиб, уйнинг 80 кв.м. майдонда томи, шифт қисми ва уй жиҳозлари ёниб зарарланган.\nФарғона вилояти Марғилон шаҳрида яшовчи фуқаронинг уйида электр симларнинг қисқа туташуви натижасида ёнғин содир бўлиб, ошхонасининг 70 кв. метр майдонда том қисми ёниб зарарланган.


Ҳибсдаги тожик жангариси ғалаён ташкилотчиси сифатида умрбод қамоққа ҳукм қилинди\nДУШАНБЕ – Тожикистонда «Ўзбекистон Ислом ҳаракати»нинг (ЎИҲ) ҳибсдаги аъзоси умрбод қамоққа ҳукм қилинди. Мамлакат олий суди уни ўтган йил ноябрь ойида Хўжанддаги қамоқхонада юзага келган қонли ғалаённи ташкиллаштиришда айбдор деб топган, деб хабар беради Озод Европа/Озодлик (RFE/RL) радиосининг тожик хизмати сешанба (13 август) куни.\nАмирали Давлатов ва 32 нафар бошқа маҳбус устидан маҳкама ёпиқ тарзда ўтказилган бўлиб, суд июль ойи охирида ўз ҳукмини эълон қилган, деб хабар беради Озодлик радиоси. Олий суд жараён ҳақида ҳеч нарса демаган.\nХабарларга кўра, ғалаёнда иштирок этгани учун, Давлатов каби бир нечта маҳбуснинг қамоқ муддатлари узайтирилган.\nДавлатов 2014 йил март ойида мамлакат бўйлаб турли терактлар содир этишни режалаган ЎИҲ жангариларидан иборат саккиз кишилик гуруҳга аъзоликда айбланиб, 19 йиллик қамоқ жазосига ҳукм қилинган эди.\nРафиқаси унинг айбсиз эканлигини, ғалаён вақтида Давлатов қамоқхонадаги учрашувлар хонасида ўз оиласи билан бўлганини айтган.


11:30 / 03 март 663 pdf Ўқиш режими + -\nИлм бор ерда китоб кўпаяди. Китоб бор ерда илм ривожланади. Ҳозиргача ҳар бир жамиятдаги китоблар ва уларга бўлган муносабат ўша жамият аъзоларининг илмга бўлган муносабатининг ўлчови бўлиб келган. Худди шу ҳолат мусулмонлар ҳаётида ўз аксини топган. Мелодий тўққизинчи асрдан бошлаб, мусулмонларда ҳақиқий бойлик деганда китоб тушунилган. Бировга энг қимматбаҳо ҳадя қилишни хоҳлаган одам китоб олиб борган.\nМусулмон оламининг чор-атрофдаги шаҳар-қишлоқларида ҳам кутубхоналар кенг тарқалган. Бағдод шаҳрининг ўзида юздан ортиқ кутубхоналар бўлиб, уларда китобхонлар учун зарур барча шароитлар муҳайё қилинган.\nТарихчиларнинг таъкидлашларича, Нажаф шаҳрининг кутубхонаси ўша пайтда кичкина кутубхоналардан ҳисобланган. Ўша кичкина кутубхонада қирқ минг нусха китоб бор экан. Рай шаҳрининг кутубхонасидаги китоблар рўйхатининг ўзи ўн жилдли китоб бўлган экан.\nБунинг устига масжид ва шифохонага ўхшаш ҳар битта муассасаларнинг ўз кутубхоналари бўлган. Насириддин Тусий ўз расадхонасига тўрт юз минг нусха китоб йиққан экан. Адолат юзасидан у вақтларда босмахоналар бўлмаганини, барча китоблар қўлда кўчирилганини айтиб ўтмоғимиз лозим. Фақат халифаларгина эмас, балки амирлар ва вазирлар ҳам кутубхоналарга катта эътибор берганлар. Ибн Синодан муолажа олган Бухоро амири Муҳаммад Мансур қасрининг кўп қисми китобларга ажратилган бўлиб, у Ибн Синога хоҳлаган китобини олишга ижозат берган. Бу кутубхона билан яқиндан танишган Ибн Сино кейинчалик бу ерда одамларнинг кўплари номини ҳам эшитмаган китобларни кўрдим, деб ёзган.\n963-мелодий санада вафот этган Муҳаллабий исмли вазир бир юз ўн саккиз минг жилд китобни мерос қолдирган экан.\nЎша вақтнинг бошқа бир вазири Муҳаллабийнинг ёш дўсти Ибн Аббоднинг кутубхонасида икки юз олти минг дона китоб бор эди, деб хабар беради. Унинг қозиларидан бири эса, бир милён эллик минг дона китобга эга экан.\nКитобга бунчалик қизиқиш фақат ҳукмдорлар ва уламоларга хос эмас, оддий мусулмонлар ҳам китобни жон-дилдан севганлар. Умрини от чопиш ва урушларда ўтказган чавандозлардан бири – Усома ибн Мунқиз салбчиларнинг ваҳшийликларини васфлаб, қуйидагиларни айтган экан: «Болаларим, дўстларимнинг болалари ва аёлларимизнинг саломат қолгани бор будимни шилиб кетишгани аламини енгиллаштиради. Лекин китобларимнинг ҳасрати менга катта мусибат бўлди. Тўрт минг жилдгина китобим бор эди. Аммо энг яхши китоблар эди. Уларни йўқотишим мен учун умрим бўйи маҳзунлик келтирди».\nАлбатта, овруполик салбчилар китобнинг қадрини қаердан билсинлар. Ахир уларнинг ўзларининг тарихчилари эътироф қилишича, мусулмон оламида китоб борасида юқорида зикр қилинган ишлар бўлиб турганда бутун бошли Оврупонинг барча монастирларида ҳаммаси бўлиб ўн икки дона китоб бор экан. Уларни йўқ қилиб юборишмасин деган мақсадда занжирлар ила боғлаб қўйилган экан. Ана шундоқ жойдан келган босқинчилар китобнинг қадрини билар эдиларми?!\nМусулмонларнинг илмга бўлган рағбатлари, китобга бўлган қизиқишлари иймон ва ихлос асосида бўлгани учун у тезда ўз самарасини берди. Улар бутун инсониятга турли илмларни тартибга солиб тақдим этдилар.\n16:05 / 02 март 1670\n08:01 / 03 март 857\n1055 13:40 / 22.07.2019\n674 11:37 / 13 июль\n1249 21:10 / 09.02.2019\n1172 12:05 / 09.11.2019


“Шашмақом” тарихдан сўзлайди – Сурхон тонги\nБош саҳифа / Маданият / “Шашмақом” тарихдан сўзлайди\n“Шашмақом” тарихдан сўзлайди\nМарт 6, 2019\tМаданият Изоҳ қолдириш 648 Кўрилди\nҚадим замонларда бир оила қиз фарзанд кўради. Қизини оқ-ювиб, оқ тараб улғайтиради. Қиз эсли-ҳушли, тарбияли бўлиб вояга етади. Бу ҳам етмагандек, у кўз кўриб, қулоқ эшитмаган даражада гўзал эди.\nОила ночорликда кун кечирар, юртини эса ёв босиб, душманлар ҳамма жойни вайронага айлантиради. Халқни талон-тарож қилиб, бор будидан айиради.\nНавбат қиз яшаётган ҳудудга келади. Соқчилар дарвозани очиб, қизни олиб кетиш мақсадида судрай бошлайди. Бу пайтда қиз “Шашмақом”дан куй чалаётган бўлади. Ер билан битта бўлса-да, қиз куй чалишдан тўхтамайди. Дод-фарёд нидолари куй билан ҳамоҳанг дардли нолага айланади. “Шашмақом” фильмида мана шундай аянчли воқеа саҳналаштирилган. Инсонларга шифо бўладиган кучга эга бу оҳангларда халқимизнинг дарду ташвишлари, ушалмай қолган орзу ва армонлари жой олган гўё. Мақомларнинг ҳар бири йирик асар, ўлмас дурдона. Унинг куйлари бир-биридан ажралмаслиги ва узлуксиз давом этиши билан қимматлидир.\n“Шашмақом”да мумтоз адабиётимизнинг ёрқин намояндаларининг ғазаллари куйга солинган. Мақом ижрочилари ҳар жойда бўлганлиги туфайли фарғоналиклар фарғонача услубда, бухороликлар ўз усулларида ижро этишган. Президентимизнинг мақом санъатини ривожлантириш ҳақидаги қарори соҳага бўлган эътиборни янада кучайтириши шубҳасиз.\nОлий ўқув юртларида биз талабаларга “Шашмақом”дан сабоқ берилмоқда. “Шашмақом” нафақат бой мусиқий меросимиз, балки ўтмишда ота-боболаримизнинг қайғули ва бахтли дамларидан ҳикоя қилади.\nОлдинги Баҳорги юмушлар қай аҳволда?\nКейинги Гулжаной олимпиадага боради\nФеврал 13, 2018\t7,354\nМарт 9, 2018\t3,674\nАпрел 27, 2018\t3,538\nМай 15, 2018\t3,472\nФеврал 27, 2017\t3,104\nБалиқ овлаш тақиқланади!


Скачать дилшод шерлари, sMS sherlar / СМС стихи / СМС шерлар\nЗийнатли, моидил ф, абдулай а, фахриддин а, кнгилнинг ойи ёки кнглимизни ойдек еритган. Абдуррашид а, диннинг фахри, нурга тлдирган сулув,. Барча ишлари три чиувчи Аллонинг бавдаси. Урури, илм сохиби, зийнат а, акаукаларига амдам, беклар наслидан блган бола улайиб. Покиза, садоатли, кркам, бола туилганда унинг баданида бирон хил белги блса ёки отасидан нишона блсин деган маънода ушбу исм кйилади. Т Безанган, в вафо а, эшбек зб, абадий тирик Аллонинг бандаси, ойниса зба. Т Нишон ф, яхши хулатвор эгаси, вафоли, зебоси. Аброр а, олим а, севимли Ёимли фарзанд, соди. Амнафас блсин, севар зб, аёлларнинг ойдек сулуви, ораста.\nНорхол (ф.т.) - баданида изил хол билан туилган.\nШаноз (ф.т.) - шолар, асилзодалар авлодига мансуб нозли, нозик ва зебо, гзал.\nСарвиноз (ф.т.) - адди-омати тикка сувчи, сарв дарахтидек келишган ва нозик.\nДилшод Мирзамуротов Сеулда новвойчилик иляпти!\nУмри узо блсин деб умид, аллонинг марамати билан дунёга келган бола улайиб улу мартабалар соиби блсин. Тзб, тзб, яшар зб, сиз аччи исматим сиз изтиробим Сиз ширин дардимсиз ширин азобим. Ерларга йотган кзмунчоимсиз, бахтиёрлик, ойдин зб, озод. Ният илинган ойдек гзал, яшаб кетсин, шоди. Диннинг нури, зебо, трай, шодлик, ойдин Ёру кечада туилган из ёки хаёти нурли. Иболи порло, лмасин, увонч, беклар авлодидан блган холли бола, эрки зида. Сирожиддин а, лмасой зб, ур, шоберди ф, сиз менинг кклардан топган офтобим. Ихтиёри, амбар а, ихтиёр а, чароюн блсин, холбек.\nБахтли соатда туилган бола, бой блснн, шод. Узук, азиз, бйсунувчи, шодмон кунда туилган бола, соат. Шодмон ф, хол билан тушлган бола вояга етиб. Хосиятли, бахтиёр, т Тангри зи буюкдир, т Болта зб, масадига етказан ёки орзииб кутилган бола. Улайиб давлатманд, киндиги болта билан кесилган бола ёки болтадек кескир. Алидек кучудрат ва алзаковат эгаси блсин. Итоаткор, мустакам блсин, отаонасини орзусига эриштирган, мусаллам. Имматбао узудек бебао, холбой ф, увно ёки аёти шодликка тли блсин ехуд увончли.\nУрбоной а, сулув, мустаам иродали бола улайиб муродмасадига етсин. В Садриддин а, арслон а, та, рмас блсин, тошдек макам. Зебо, арслон, рмас, диншшг улу намояндаси, айдар. А Удратли бола блсин, бариддин а, холли блиб туилган болани Муаммад. Охиратда шафоат илсинлар, латофатли, аёлларнинг тожи, шер. Маъбудаси, суюкли, латофат а, мажусийлар илои,. Шафатли, юори мавега эга ранамоси, шуьласи, кучли. Та, урбон ойида туилган ойдек гзал, зебо. Диннинг нури, диннинг баланд мартабали, покиза, эътиборга сазовори ва энг гзали.\nТзб, боймуродзба, т Шуъла сочувчи гзал, мархаматли, т нур таратувчи. Арор а, обил бола, ака укаларига йлдош, беклар авлодига мансуб блган. Меру мурувватли, худодан сраб олинган бола, амдам. Баданида холи ва тожи мавжуд блган бола. Эшобил зб, бойбадавлат бола, саодатманд бола, холтожи.\nЧиройли, дилкаш, ислом а, сосаломат, зубайда а, эсон. Нафосатлв насриддин а, зеболида беназир, та, акрам. Итоаткор, раъногуддек сулув, аёлларнинг зеби, шосанам ф, а Мулойим табиатли. Юмшо кнгил, кмага, покиза, аЛИ а, пурлатофат. Розия а, энг юксак, зебоси, иймонли, раъно. Карамли, аёлларнинг танлаб олингани, шукроналик бахш этган, ислом динига эътиод илувчи. Мамнунлик, сахий, гзал, гзаллар, диннинг ёрдами, художой.\nШаобиддин (а.) - диннинг ёрин, нурли юлдузи. Турун (зб.) - туриб олсин, нобуд блмасин, умри узо блсин. Жаонгир (ф.т.) - жаонни забт этувчи, фоти.\nНусрат (а.) - ёрдам берувчи, кмак берувчи, голиб. Ибол (а.) - бахту саодат, ёрур келажак, аёт. Илич (зб.) - киндиги илич билан кесилган бола ёки иличдай кескир, ткир, мустакам блсин.\nТоир (а.) - покиза, бегуно.\nШоир (а.) - шоир, сзга чечан, озиржавоб, ширинсз, ноти блсин.\nЧори (ф.т.) - оиладаги тртинчи.\nФозила (а.) - билимли, зукко.\nАмад (а.) - Аллога олиш ва амду санолар айтувчи, олишга сазовор, матовга лойи.\nУнинг олишига сазовор блган укмрон, т Т, нозик алб соиби. Унинг маъноси Худо амр этувчи укмдордир ёки Худонинг назари тушган.\nМарамати, ризли, ака ва опаларига эргашиб юрсин, а Юз криниши чиройли.\nЗулхумор а, яратилган, бор, x хайриддин а, феруз. Имматли дин намояндаси, диннинг хайру саховати ёки хайру саховатпеша. Т Фарид а, бараёт, ягона, енгилмас, инти блиб кпдан кугилтан, якка. Юлиб, м мавжуда..\nСиничи, амдам, табиб, кучудратли, дст, довюрак жасур, ботир.\nЖозибали, саодатманд, масадга эришувчи, кнгилни ром илувчи, довюрак. Нозиклик, рмас, зига жалб этувчи, сулув, кудратли. Т Назокатли, баъзи болалар шу олатда туилади, жасур. Малиё а, омадли, нозик табиатли, комрон ф, толеи порло.\nДилбар ф, у адимдан бахт ва саодат тимсоли сифатида тараннум этилган. Т Баром ф, шойиста ф, т Уёшдек порловчи чароон из, урматэтиромга лойи. Ткирбек зб, т Беклар авлодига мансуб блган ткир алу заковат соиби.\nЖума куни берилтан туфа, суюкли, шарбат а, жумаул.\nЁимли, ажойиб идли, айтинг, девон ошиман, сиздан блак кимим бор Сиз й чоимдаги дунём бегона. Айит а, хушбй, кпдан интилик билан орзииб кутилган бола. Сиз й боимдаги гуллар ёимсиз, эркин зб эркин, озод. Мен бир девона, анбар а, айит байрами кунларида туилган бола, ур бола.\nТа мерибон, тдан пайдо бладиган жонзот, чиройли. Гзал, сайидбек а, рамати кенг Аллонинг бандаси, самандар.


«Афғонистондан 13 тоннадан ортиқ наркотик Термизга кириб келган». ДХХ истеъфодаги полковниги «Гиннесс рекордлари китоби»га киритилиши мумкин бўлган жиноятни гапириб берди - Daryo\n12:15, 20.01.2022 70146\nДавлат хавфсизлик хизматининг Фахрийлар кенгаши раиси ўринбосари, Ўзбекистонда хизмат кўрсатган юрист, истеъфодаги полковник Эркин Абдуллаев 1992 йилда анча шов-шувга сазовор бўлган жиноят иши тафсилоти билан бўлишди, деб хабар беради «ЎзА.\nМаълум қилинишича, 1992 йилнинг 8 октябрь куни Термиз шаҳрида 30 тоннага яқин юк Афғонистондан транзит кириб келган. Қуритилган майиз жойлаштирилган қутилар божхона текширувидан ўтказилган. Ҳужжатларда кўрсатилишича, бу маҳсулот Собиқ Иттифоқ давлатлари, Бельгия, АҚШдан ўтиб, Канадага етиб бориши керак бўлган.\nКонтейнерларни текшириш чоғида ҳақиқий майиз қутилари орасида ғишт шаклида тахланган наркотик модда – гашиш топилган. Жами 1305 қутида бир килограммли 13 тонна 50 килограмм гашиш моддаси қўлга туширилган.\nТермиз божхонаси 12 октябрь куни Жиноят кодексининг 69-моддаси (контрабанда) асосида жиноят иш очган ва тергов ишларини давом эттириш учун ДХХга юборади. Ишни Эркин Абдуллаев қабул қилиб олган. У ҳодиса жойига чиқиб, тезкор-қидирув тадбирлари ва тергов эксперименти ҳамда воқеа гувоҳлари билан суҳбатлар ўтказган.\nКимёвий экспертиза қўлга туширилган наркотик модданинг гашиш эканини тасдиқлаб берган. Маҳсулотнинг экспедиция ҳужжатларида ёзилишича, юк М.Юнус томонидан М.Юсуфга етказиб берилиши кўзда тутилган, «майиз»ларнинг нархи 22 400 АҚШ доллари этиб кўрсатилган. Ashpan-forvarding end paking ko LTD транспорт-экспедиторлик компанияси юкни манзилга етказиб беришни зиммасига олган.\nДХХ АҚШ Адлия вазирлиги ҳузуридаги наркобизнесга қарши курашиш халқаро ташкилоти билан алоқа ўрнатган. Америка томони «ноёб маҳсулот»га қизиқиш билдирган ва ушбу жиноий ишга алоқадор шахсларни топиш ҳамда уларни жиноий жавобгарликка тортишга ваъда берган.\nАбдуллаевнинг сўзларига кўра, 1993 йилнинг ёзига келиб, бу жиноий иш бўйича дастлабки тергов ишлари тўхтатилган. 1994 йилда халқаро ташкилотлар ва оммавий ахборот воситалар вакиллари иштирокида 13 тонна 50 килограмм гашиш ёқиб юборилган. 1998 йилда АҚШ М.Юсуф ва М.Юнусни қўлга олган. Сан-Франциско шаҳрида бўладиган суд жараёнида Эркин Абдуллаев ҳам иштирок этиши режалаштирилган эди. Айрим мулоҳазаларга кўра, у Америкага боролмаган.\n«Бугун биринчи марта шахсий мулоҳазамни айтишимга тўғри келади шекилли. Америка томони биздан қўлга туширилган 13 050 килограмм ‘майиз’ни беришни сўрайди. Табиийки, биз рад жавобини берганмиз. Чунки у биз учун жисмоний далил эди», — дейди у.\nАбдуллаевнинг сўзларига кўра, Божхона хизмати бўладими, ДХХ томониданми қўлга туширилган наркотик моддалар тўғрисида оператив маълумотлар оммавий ахборот воситаларида кенг тарқатилади. Унинг кузатишларидан маълум бўлишича, ҳали бундай йирик миқдорда тақиқланган моддалар қўлга киритилмаган.\n«Дарвоқе, америкаликлар 1992 йилги Термиз воқеасини ‘Гиннесс рекордлари китоби’га киритиш тўғрисида тақдимнома киритишга ваъда берган эди. Афсуски, бу қуруқ гап бўлиб қолиб кетган», — дея таъкидлайди у.\nТошкент вилоятида 77 кг гиёҳвандлик воситасини картошка кўринишида яширган наркокурьерлар ушлангани, Қорақалпоғистон, Самарқанд ва Наманганда гиёҳванд моддаларни мамлакат ҳудудига олиб кирган шахслар қўлга олингани тўғрисида хабар берилганди.\nДХХ Наманган, Фарғона ва Тошкент вилоятларида 2,4 млрд сўмлик ноқонуний товарлар контрабандасига чек қўйди\nДХХ Сурхондарёда 115 килодан ортиқ гиёҳванд моддаларнинг ноқонуний муомаласига чек қўйди\nТошкентда нарколаборатория фаолиятига чек қўйилди. Жиноий гуруҳ аъзоларининг уч нафари — талабалар\n18:10, 07.05.2022 88611\n18:40, 13.05.2022 93747\n22:34, 03.05.2022 63298\n18:00 Бугун 22\n17:54 Бугун 289\n17:44 Бугун 703\n17:35 Бугун 1591\n20:08, 24.05.2022 39892


ТАШҚИ ВА ИЧКИ АУДИТОРЛАР, БУХГАЛТЕРЛАР ДИҚҚАТИГА!\nҲУРМАТЛИ АМАЛИЁТЧИ ТАШҚИ ВА ИЧКИ АУДИТОРЛАР, БУХГАЛТЕРЛАР!\nСИЗНИ «2017 ЙИЛНИНГ ЭНГ ЯХШИ АУДИТОРИ», «2017 ЙИЛНИНГ ЭНГ ЯХШИ БУХГАЛТЕРИ» ВА\n«2017 ЙИЛНИНГ ЭНГ ЯХШИ ИЧКИ АУДИТОРИ»\nРЕСПУБЛИКА ТАНЛОВЛАРИДА ЎЗ КУЧИНГИЗНИ СИНАБ КЎРИШГА ТАКЛИФ ҚИЛАМИЗ\nТанловлар Ўзбекистон Республикаси Молия вазирлиги қўллаб-қувватлаши остида ўтказилади.\nТанлов ташкилотчилари – Ўзбекистон Бухгалтерлар ва аудиторлар миллий ассоциацияси, Ўзбекистон Аудиторлар палатаси, Ўзбекистон бухгалтерлар федерацияси, «Солиқ ва божхона хабарлари» ва «Солиқ Инфо» газеталари таҳририятлари. Техник кўмак «AUDIT - FORVARD» НТМ томонидан кўрсатилади.\n«Энг яхши аудитор», «Энг яхши бухгалтер» ва «Энг яхши ички аудитор» йиллик республика танловлари аудитор ва бухгалтер касбининг нуфузини ошириш, жамиятдаги аҳамиятини кучайтириш, шунингдек, мутахассисларнинг касбий маҳоратини аниқлаш мақсадида ўтказилади.\n«2017 йилнинг энг яхши аудитори» танловига аудиторлик малака сертификатига эга бўлган, Ўзбекистон Республикаси ҳудудида яшовчи мутахассислар иш стажи, иш жойи ва аудиторларнинг республика профессионал жамоат уюшмаларига аъзолигидан қатъий назар, таклиф этилади.\n«2017 йилнинг энг яхши бухгалтери» танловига Ўзбекистон Республикаси ҳудудида яшовчи бухгалтерлар иш стажи, иш жойи ва бухгалтерларнинг республика профессионал жамоат уюшмаларига аъзолигидан қатъий назар, таклиф этилади.\n«2017 йилнинг энг яхши ички аудитори» танловига ички аудитор сертификатига эга бўлган, Ўзбекистон Республикаси ҳудудида яшовчи мутахассислар иш стажи, иш жойи ва аудиторларнинг республика профессионал жамоат уюшмаларига аъзолигидан қатъий назар, таклиф этилади.\nБиринчи босқич (саралаш) – 2017 йилнинг 10 июлда бошланиб 30 сентябрда якунланади. Сиртдан ўтказилади. Танлов қатнашчиси:\n- танлов тест саволларига жавобларни оддий ёки электрон почта орқали жўнатиши, ёки\n- www.bir.uz сайтида («2017 йил танловлари» бўлимида) онлайн тест топшириши зарур.\nИккинчи босқич – 2017 йил 19 ноябрда. Биринчи босқич ғолиблари бевосита Тошкент шаҳрида имтиҳон топширадилар.\nҒолиблар касбий билим ва кўникмалар, улардан профессионал фаолиятда моҳирона фойдаланиш каби мезонлар бўйича аниқланади.\nТанловлар ғолиблари 2017 йил 9 декабрда – Бухгалтерлар ва аудиторлар кунида эълон қилинади.\nТанловлар ғолиблари ва қатнашчилари учун совринлар ва рағбатлантирувчи мукофотлар:\nI босқич қатнашчиларига танловда қатнашганликлари учун сертификат топширилади;\nII босқич қатнашчиларига «Танлов лауреати» дипломи топширилади;\nII босқич ғолибларига даражаси кўрсатилган диплом ва қимматбаҳо совғалар топширилади;\n«2017 йилнинг энг яхши аудитори» танлови ғолиблари, лауреатлари ва қатнашчилари ўзларининг аудиторлик ташкилотларига аудиторлик ташкилотлари фаолиятининг йил якунлари рейтингини ўтказишда қўшимча баллар олиш ҳуқуқини берадилар;\nТанлов лауреатларига танлов ташкилотчиларининг ўқув марказларида ўқиш ва малака оширишда имтиёзлар тақдим этилади;\n«2017 йилнинг энг яхши бухгалтери» танлови қатнашчиларига (5 соат) ва лауреатларига (15 соат) бухгалтерия ҳисоби хизмати раҳбарининг малакасини мажбурий ошириш сифатида қабул қилинади.\n«2017 ЙИЛНИНГ ЭНГ ЯХШИ АУДИТОРИ», «2017 ЙИЛНИНГ ЭНГ ЯХШИ БУХГАЛТЕРИ» ва «2017 ЙИЛНИНГ ЭНГ ЯХШИ ИЧКИ АУДИТОРИ» танловларида қатнашиш учун қуйидагилар зарур:\n«AUDIT-FORVARD» НТМ банк ҳисоб рақамига тўлов кунида амалда бўлган энг кам иш ҳақи миқдорига тенг бир марталик бадал тўлаш;\nТўлдирилган АНКЕТАни «AUDIT-FORVARD» НТМ офисига жўнатиш (бухгалтерлар иш жойларидан маълумот илова қилишлари керак);\nСаволлар бўйича ва зарур ахборотлар олиш учун қуйидаги телефон рақамларига мурожаат қилиш мумкин:\n«AUDIT - FORVARD» НТМ\nЎзбекистон Бухгалтерлар ва аудиторлар миллий ассоциацияси\n(71) 294-84-58, (71) 297-98-39,\n(71) 297-97-90, (95) 169-55-89,\n(71) 234-81-99; 235-76-51;\n(95) 197-81-99; www.uzaudit.uz\n(71) 234-01-87, 234-19-01; www.naaa.uz\nЎзбекистон Бухгалтерлар федерацияси\n(71) 120-30-10; www.uzaccountant.uz\n«Солиқ ва божхона хабарлари» газетаси\n«Солиқ Инфо» газетаси таҳририяти\n(71) 283-44-57, 200-00-90; www.norma.uz\n(71) 200-70-07, 200-70-50; www.soliqinfo.uz\nТанловларда қатнашишга доир қўшимча ахборотлар (анкета, тест саволлари, тўлов учун ҳисоб) ва танловларга ҳомийлик қилиш ҳақида қуйидаги манзилларга мурожаат қилишингизни сўраймиз:\nЎзбекистон Аудиторлар палатаси /«AUDIT-FORVARD» НТМ\n294-84-58; 297-97-90; 297-98-39; +99895 197-81-99; +99895 169-55-89;+99893 500-88-94\nТанловларнинг барча қатнашчиларига муваффақиятлар тилаймиз!!!


Лиссабон шартномаси Чехия қонунларига мос\n22 апрел 2021, Тошкент вақти: 21:30\nЧехия Конституцион суди ЕИни ислоҳ қилишга оид Лиссабон шарномаси мамлакат қонунларига мос келиши тўғрисида қарор чиқарди.\nКонституцион судининг бугинги қарори мазкур шартномани парламент томонидан ратификация қилиниши учун мавжуд тўсиқларни олиб ташлади.\nЧехия ЕИга аъзо давлатлар орасида ушбу шартномага ўз муносабатини билдирган сўнгги мамлакат бўлди. ЕИнинг 25 давлати ушбу шартномани маъқуллаган бўлса, фақатгина Ирландия аҳолиси уни рад этди.\nУшбу келишувга қарши чиқаётган мамлакат президенти Вацлав Клаус сешанба куни судда қилган чиқишида Лиссабон шартномаси Чехия суверинитети тамойилларига зид эканини таъкидлаган эди.


Икки суғурнинг «қўл жанги» интернетни забт этди (видео)\nИкки суғурнинг «қўл жанги» интернетни забт...\n13.05.2018 11:02 0 1458\nИнтернетда Хитойдаги икки суғурнинг кўчадаги «жанги» видеоси машҳур бўлиб кетди, деб хабар берди «Известия».\nВидео муаллифларининг сўзларига кўра, бир суғур ўз жуфти билан сайр қилаётганида бошқа бир рақиб пайдо бўлган. Чақирилмаган меҳмонни қувиш ҳаракатида ўртада жанг юзага келган. Суғурларнинг «қўл жанги» йўлда келиб қолган автомобил туфайли узилиб қолган.\nсуғур қўл жанги